Irekia Eusko Jaurlaritza - Gobierno Vasco :: Turismo eta Ostalaritzako zuzendari Maider Etxebarriak Miniature Congress-aren bosgarren edizioa aurkeztu du\n\nTURISMO ETA OSTALARITZAKO ZUZENDARI MAIDER ETXEBARRIAK MINIATURE CONGRESS-AREN BOSGARREN EDIZIOA AURKEZTU DU Iturria: Irekia\n\nMiniaturazko sukaldaritzaren Miniature Congress izeneko gastronomia-kongresua Gasteizen egingo da aurten, martxoaren 8tik 14ra bitarte. Aurtengo edizioan, Kongresuko jardueren eta guneen programa zabalagoa izango da, eta Europa Jauregiko hitzaldietara ez ezik, hiriko kaleetara eta jatetxeetara ere hurbilduko du gastronomia.\nEusko Jaurlaritzako Turismo eta Ostalaritzako zuzendari Maider Etxebarriak Miniature Pintxos Congress izeneko kongresua ongi finkatutako ekitaldia dela adierazi du prentsaurrekoan. Ildo horretan, Eusko Jaurlaritzak eta Sailak Euskadiko aberastasun gastronomikoari gure turismoaren ezaugarri bereizgarri gisa balioa emateko jarraitzen duen estrategiaren barruan kokatuta dago Turismo, Merkataritza eta Kontsumo Sailak kongresu horri ematen dion babesa. Joan den urteko edizioan, Miniature hazi egin zen eta Gasteizko erdialdera eraman zen. Erabaki horri esker, areagotu egin zen herritarrekiko lotura, eta adituak biltzeaz gain Gasteizko gizarte-sare osoa inplikatzen duen zeharkako elementu bihurtu zen Miniature.\nEtxebarriak azpimarratu nahi izan du Miniaturek emakumearen alde egin duela berriz, eta antolatzaileek gastronomiaren esparruko emakume profesional handiak bildu dituela programan. Ildo horretan, erreferentziazko emakume batzuk (hala nola Mercedes Solís eta Samanta Leskes) eta Maider Unda txapeldunari (eta gaztagileari) egingo zaion omenaldia izango dira martxoaren 8an (Emakumearen Nazioarteko Egunean) egingo den "Miniature: emakumezkoek egindako pintxoak" jardunaldiaren oinarria. Egun horretarako, kongresuak emakumeen hitzaldiak programatuko ditu, eta emakumeek prestatutako afari bat egingo da.\nIRAGARKIA, zeinaren bidez jakinarazten baita ezesten dela Turismo eta Merkataritzako sailburuordearen 2018ko irailaren 17ko Ebazpenari aurkeztutako gora jotzeko errekurtsoa.


«Uste baino jende gehiagok eman du izena aurten» - Leitzaldea - Erran.eus\n«Uste baino jende gehiagok eman du izena aurten»\nTtipi-Ttapa 2021-10-21 12:00\nMiren LATASA BARBERENA, Leitzako Anikote Kirol Zerbitzuak.\n2016an hasi zen Anikote kirol zerbitzua ematen Leitzan, geroztik «asko aldatu da, gero eta aniztasun handiagoa daukagu bai zerbitzuen aldetik baita jendearen aldetik ere».\nGimnasioan, lehen, «gizon asko ikusten ziren, baina orain gero eta emakume gehiago joaten dira». Ikastaroetan, berriz, alderantziz gertatu da; «lehen denak emakumeak ziren eta orain gero eta gizon gehiago sartzen dira».\nIrailean egin zuten aurtengo ikastaroko izen-ematea eta emaitza espero baino hobea izan da, «jende asko apuntatu da». Kirolak, jarduerak eta haurrentzako, gazteentzako, helduentzako eta adinekoentzako ikastaroak dituzte. Gainera, les mills jarduera sorta da aurtengo berritasuna; «body bump eta body combat ikastaroak. Hauetara ere jendea animatu egin da». Honez gain, spinningeko saio birtualak eginen dituzte, «monitore fisikorik gabe, pantaila baten bidez izanen dute saioa».\n«Jendeak normaltasuna behar du», eta poliki-poliki lortzen ari gara. Koronabirusak sortutako kiroldegietara joateko beldurra galdu dute, «gero eta jende gehiago animatzen hasi da leku itxietara sartzen, guretzako premiazkoa zen».


UDALETAKO HIZKUNTZA PROFILAK\nJaurlaritzak emandako datuen arabera, udal funtzionarien erdiek egiaztatu dituzte hizkuntza profilak. Hizkuntza eskakizunen bat duten 15.577 postutatik 6.736k egiaztatzeko epe jakin bat dute. Bestalde, 3.299 funtzionariok jada egiaztatuta dute eskaintzen zaien 4 eskakizunetako bat, 1.418 postu hutsik daude, 559k ez dute eskakizunik egiaztatu behar adina dela kausa, 641ek profil apalagoa egiaztatu du eta 819k ez dute batere egiaztatu.\nDEKRETU BERRIA PRESTATZEN\nNafarroako Auzitegi Nagusiak formazko akatsak zirela-eta indargabetutako dekretuaren eduki berak dituen dekretu berria prestatzen ari dela adierazi du Nafarroako Gobernuko presidente Miguel Sanzek. Haren hitzetan, aldaketa bakarra zera izango da: Nafarroako Euskararen Kontseiluaren eta Funtzio Publikorako Zuzendaritza Nagusiaren txostenak izango dituela.\nUEU-REN MASTER ETA DOKTOREGO PROGRAMA\nUdako ikastaroetatik negukoetara jauzi egiten ari da pixkana Udako Euskal Unibertsitatea. Izan ere, datorren ikasturtean Â«Hizkuntza teknologiakÂ» masterra eta graduondokoa, Â«Herri erakundeen kudeaketaÂ» graduondokoa eta Â«Euskal Herria XXI, euskal etorkizuna globalizazioaren garaian: komunikazioa, gizartea eta hezkuntzaÂ» doktorego programa eskainiko ditu. Hirurak titulazio ofizialak dira eta EHUk balioztatu ditu.\nTERMINOLOGIA AZTERTZEKO BATZORDE BERRIA\nEuskarazko terminologia aztertzeko eta euskararen erabilera sustatzeko batzordea sortzea erabaki du Eusko Jaurlaritzak. Hiru ardura nagusi izango ditu batzorde berriak: lan proposamenak egitea, lehentasunak jartzea eta aurrez egindako terminologiaren inguruko lanak bideratzea.


Larrasbasterra eta Ibarbengoa geltokien artean obrak egingo dituzte, urte eta erdiz - Hiruka.eus\nJendartea Berango Erandio Getxo Sopela Urduliz Uribe Kosta 2017-07-14 13:50\nBizkaiko Garraio Partzuergoak (BGP) trenbide-plataforma berrituko du Ibarbengoa eta Larrabasterra metro-geltokien artean. Erakunde horren Kontseilu Nagusiak atzo Bilbon erabaki zuenez, 2.194.794 euro bideratuko dituzte obra horretara; lanek 17 hileko iraupena izatea espero dute. Modu berean, beste egitasmo berri batzuk onartu zituzten atzo: Sopelako kotxe-tokietarako tornu berri bat erostea; Urdulizko Udalagaz ur-saneamendua hobetzeko hitzarmena sinatzea; eta Lutxanako azpiestazioan beste estalki bat eraikitzea.\nMetroa Ibarbengoan. | Ikusi handiago | Argazki originala\nBGPk zabaldu duenez, denera 4.266.325 euro bideratuko du Uribe Kostan, "metroaren segurtasuna, fidagarritasuna eta egonkortasuna hobetzeko obrak burutzeko". Hala, proiektu nagusia izango da Ibarbengoa eta Larrabasterra geltokien artekoa, 2.194.794 euroko aurrekontuagaz. Bigarren inbertsioa izango da tornu berri bat erostea Sopelako kotxe-tokietarako: 1.149.500 euro. Horren bidez, metro-unitateetako gurpilen profila zuzendu eta optimizatu ahal izango dute bertan. Modu berean, Urdulizko ur-saneamendua hobetzeko lanetarako 579.211 euroko ekarpena egingo du BGPk. Azkenik, 342.820 euro erabiliko dute Lutxana metro-geltokiko azpiestazioko estalkia aldatzeko, hondaturik baitago.\nBizkaiko Garraio Partzuergoak erabaki du Larrabasterra geltokitik Ibarbengoara joateko lanei ekitea, Urduliz eta Larrabasterra metroko geltokien arteko trenbide-plataformaren tartea berritu eta Urduliz-Plentziakoa hobetu ostean. Obra berria 17 hiletan egitea espero dute. Horren barruan, honakoak aurreikusi dituzte: trenbidearen plataforma berritzea (horrek balastoa edo harria aldatzea dakar); egoera txarrean dauden trabesak eta erreia berritzea; eta oinarri-azpia murriztea, galiboa nahikoa ez denean. Halaber, bai plataformaren drainatzea, bai trenbideko ekipoen kokapena hobetuko dira. Hobekuntza horrek trenbidearen sestra jaistea eta bide-trazadura hobetzea hartuko du barne, "beti ere trenaren segurtasuna mantenduz eta bidaiarien erosotasuna areagotuz", BGPk nabarmendu duenez: "Ez da horren jarduketa garrantzitsurik egin Metro Bilbao abian jarri zenetik, 1995. urtean".\nTornu berria Sopelan\nSopelako kotxe-tokiek izango duten tornu berriak bermatuko du tren-unitateen gurpilaren profilak duen profilaketa optimizatu ahal izatea. Gaur egun dagoen tornua andeaturik dago daborduko; horren ondorioz, eragiketa denak Arizko kotxe-tokien instalazioetara desbideratu behar izan ziren. Makina berriak, software-aren bidez, unitate denek gurpilak profilatuko ditu eta bibrazioak zuzenduko ditu. Kontuak hala, garraio-partzuergoaren esanetan, "bidaien erosotasuna eta segurtasuna handituko dira, baita tren-unitateen mantentze-lanak optimizatu ere".\nNabarmendutako jarduketen testuinguruan, 342.820 euro erabiliko dira Lutxanako azpiestazioan beste estalki bat eraikitzeko. Azpiestazioa Eusko Trenbideen antzinako lineako eraikin batean kokatuta dago; haren teilatua narriatuta zegoen eta metroak behar bezala funtzionatzeko funtsezkoa den elementuetako bat estaltzen du.\nAzkenik, BGPko Kontseilu Nagusiak bi lankidetza-hitzarmen onetsi ditu. Lehenengoa, Bilbao Bizkaia Ur Partzuergoaren, Urdulizko Udalaren eta Bizkaiko Garraio Partzuergoaren arteko lankidetzaren emaitza da. Horren helburua ur-saneamenduaren eta ur-horniduraren sareak hobetzea da, udalerria zeharkatzen duen metroaren zatia lurperatzeko obren ostean. BGPri dagokion finantzaketa 579.211 eurokoa da, eta lan osoaren aurrekontua 1.544.564 eurokoa da.\nOnetsitako bigarren lankidetza-hitzarmena BBC txartel turistikoa Bilbao Bizkaia Card txartelean ezartzeari buruzkoa da, txartel hori atxikitako garraiobideetan erabiltzeko eta adierazitako txartel turistikoa Bizkaibusen lineetan erabil dadin; hori dena Bizkaiko Foru Aldundiagaz elkarlanean. Modu berean, BGPren eta Bilbao Ekintza erakunde publikoaren arteko harremanak arautzen dituen kontratua ezarriko da, BBC txartelari eta horren baitan dagoen BBC txartel turistikoari buruzkoa.\nBestalde, Bizkaiko Garraio Partzuergoaren Kontseilu Nagusiak onetsi zuen soberakinaren kontura egindako aurreko ekitaldiko bi maileguren aurretiazko amortizazioa gauzatzea, 7.857.142 eurotan eta 2.357.142 eurotan. BGPren asmo nagusietako bat ahalik eta gehien amortizatzea da, eta bi mailegu horiek zigor barik aurretiaz ezezta daitezkeen artean interes-tasarik altuena dute. Deuseztatze horri esker, hobetu egingo da batez besteko zorraren kostua, baita dagozkien interesak ez ordaintzetik sortutako aurrezkiena ere. Bi maileguak 2012. urtean egin ziren.\nGizarte larrialdietarako laguntzak eska daitezke Mankomunitatean\nErrigorako olioa eta kontserbak eskatzeko azken eguna da gaur\nMankomunitaterako Emergentzia Sozialeko Diru-laguntzen aurrekontua "nahikoa" ez dela deitoratu du EH Bilduk\nKontsumitzaileen eskubideak gogorarazi ditu EKAk, nazioarteko egunean\nKukularrako lotunea egokitzeko proiektuaren lehenengo fasea esleitu du Aldundiak\n"Uribe Kostako emakumeok* planto"\nMugimendu Feminista: "Garaipena izan da gaurkoa eta hau hasi besterik ez da egin"\nGreba "masiboa" izan da mugimendu feministarentzat


Turista-olde oparoa Aste Santuan zehar\nHotelen okupazioa %88,04koa izan da Hondarribian eta %90,73koa Irunen.\nHondarribia eta Irunek Aste Santuko jaiegunetan zehar bisitari ugari jaso dituzte apirilaren 18tik 22ra. Bidasoa bizirikeko teknikariek jasotako datuen arabera, egun horietan zehar Bidasoako eskualdeko hotelen okupazioa %88,04koa izan da. Hondarribian hotelen okupazioa %83,90koa eta Irunen,berriz, %90,73koa izan da.\nBeste alde batetik, lau egun hauetan zehar gaueko egonaldiaren bataz bestekoa 1,97 gauekoa izan da (2,18 Hondarribian eta Irunen 1,84). Jatorriari dagokionez, bisitari horien %81,66ak Espainiar nazionalitatea zuen (%82,51a Hondarribian eta Irunen %81,14a).\n2018 urtean Bidasoako eskualdean hotelen okupazioaren bataz bestekoa %71,48koa izan zen, uztailan okupazioaren bataz bestekoa %90,69koa eta abuztuan %94,13koa izan zelarik. 2018ko Aste Santuan, berriz, okupazioa %81,93koa izan zen.\nTurismo Bulegotik igarotako bisitariak\n3.495 bisitari igaro dira Hondarribian Portu Auzoan eta Arma Plazan kokatutako turismo bulegoetatik, zehazki, 1.026 Portuko bulegotik eta 2.469 Arma Plazako bulegotik. Bestetik, Irungo Luis Marianoko bulegoan 105 pertsona jaso dituzte.\nHondarribiko Turismo bulegoetan kontsultaren bat burutu duten pertsonen jatorriari dagokionez, %10a Euskadiko bisitariak izan dira, %67,32a Espainiarrak eta %21,14a atzerritarrak. Bisitarien jatorria autonomia-erkidegoen arabera aztertuz gero, Katalunia, Madril eta Aragoiko bisitarien etorrera nabarmentzekoa da, atzerritik, Argentina, Erresuma Batua, Estatu Batuak eta, berezirik, Frantziatik etorritako bisitariak nabarmentzen direlarik.\nIrungo bisitarien jatorriari dagokionez, %10a bertako bisitariak izan dira, %13a Euskadikoak eta %45a Aragoi (%15,24a), Katalunia (%9,52a) edo Madril (%5,71a) bezalako autonomia-erkidegoetatik etorritako bisitariak. Gainontzeko bisitariak atzerritarrak izan dira, batez ere frantsesak.\nBisitarien kopuruak gora egin du Aste Santuko bi asteetan zehar, hau da, apirilaren 15etik 28ra. Irunen kasuan, 183 pertsonek kontsultaren bat egin dute Luis Marianon kokatutako turismo bulegoan, Hondarribiko Arma Plazan 4626 izan dira eta Portu Auzoan 1925.\nHondarribian zein Irungo turismo bulegoetan eskualdeko plano eta mapak eskaini dira eta interes turistikoa izan dezaketen puntu ezberdinen, enogastronomia, Donejakue Bidea eta naturaren inguruko liburuxkak banatu dira.\nDatu horiek turismo bulegoetara fisikoki kontsultaren bat egiteko hurbildu diren bisitarien interesa erakusten dute, nahiz eta online bidezko kanal ezberdinetan Bidasoako eskualdearekin loturiko bilaketak egin dituzten pertsona interesatuen kontsultak edo komunitatearekin haien esperientziaren inguruan partekatzen dituzten argazki eta iruzkinak kontabilizaturik ez dauden arren.


Rodolphe Kreutzer, biolinjole, konpositore eta orkestra zuzendari frantziarra, Versallesen jaio zan 1766ko azaroaren 16an.\nBere aitagaz hasi zan biolina ikasten, baina bere benetako irakaslea Anton Stamitz izan zan.\nHamairu urtegaz berak idatzitako kontzertua interpretatu eban, eta Alemanian etaItalian hainbat ekitaldi eskeini ebazan.\nHamasei urtegaz Frantziara itzuli zan, errege-kaperako lehen biolinaren postua lortuz.\n1795. urtean, Pariseko kontserbatorioko biolin maisu izendatu eben, 1825. urtera arte iraunduz.\nErrege-kaperako maisu kapera postua ere lortu eban, baita Operako zuzendari orkestrarena ere.\nBere sasoiko biolinjole frantses onenetarikoa izan zan.\n1798an Beethoven ezagutu eban Vienan, eta honek, Biolin eta pianorako 9. sonata Op. 47 dedikatu eutson. Obra hau Sonata Kreuzer lez ezagutzen da.\nBere metoduak eta biolinerako estudioak oso ospetsuak dira.\nPosted by biotzf on 2012/11/16 in Efemeride musikalak, SARRERAK.


Zorionak baieztapen txartelagatik\nClipart Izenburua: Zorionak baieztapen txartelagatik\n20tik 74. irudia\n22tik 74. irudia\nZorionak baieztapen txartelagatik.\nEskubiderik gabeko marrazki bizidunen estiloko clipart-irudiak, komertzialak ez diren proiektuetan erabiltzeko. Zorionak baieztapen txartelagatik. Gure irudiak dohainik deskargatu daitezke eta edozein Office programa estandarretan alda daitezke.\nZorionak baieztapen txartelagatik. Doako clip art ilustrazioak deskargatzeko eta inprimatzeko. Zorionak baieztapen txartelagatik. Doako irudiak eskola, haurtzaindegia, ikasketak edo etxean fitxak diseinatzeko - eskulan orduak. Zorionak baieztapen txartelagatik. Gure doako irudiekin, adibidez, gonbidapenak, zorion-txartelak edo lan-orriak diseinatu ditzakezu.\nZorionak baieztapen txartelagatik. Lehenespenez, clipart-irudi hau PNG edo JPG fitxategi gisa deskargatu daiteke. Apurka-apurka gure irudi-irudi guztiak libreki eskala daitezkeen formatu bektorialetan prestatzen eta argitaratzen ari gara inprimatze-kalitate hobea lortzeko. Irudi bakoitzaren azpian dagoen "Deskargatu bektore gisa" ikonoaren bidez adieraz dezakezu grafiko bat bektore gisa erabilgarri dagoen ala ez.\n1.282,36 KB (3118x1725 px)\nAstelehena, 06. Apirileko 2015\nIrudi grafiko guztietan egindako arrakasta kopurua guztira: 26.742.843


Umearen lehenengo hilabeteetako garapen afektiboan laguntzeko erreferentziak – Irunero\nPosted on 2014(e)ko irailak 28 by Irunero\nAzter dezagun jaio eta gutxi gorabehera 8 hilabete bitarte haurraren garapen afektibo emozionalean lagungarri izan daitekeen zenbait erreferen-tzia labur.\nUmea amaren sabelean goxo egon da, eta jaiotzarekin aldaketa anitz bizitzen ditu: tenperatura, gosea, arnasketa, digestioa, beldurra, zentzumenak martxan jartzen dira…\nAldaketa hauei guztiei eran-tzuteko eta segurtasuna sentitzeko, bere beharrei azkar eta sentikorki erantzuten duen pertsona behar du. Nor da pertsona hori? Ama, bere sabelean eduki duena, bera izan delako aurretik jada konexioan egon den pertsona hurbilena, sentikortasuna eraikitzen hasi dena.\nHonekin esan nahi al dut aitak edo bestelako bikotekideak ezin duela pribilegiozko harreman hori eraiki? Ezta adopzioan edo harreran dutenek ere? Ez!! Guraso eta haur bakoitza mundu bat da eta modu anitzak badaude, baina naturak ematen dizkigun bideak baliatzeari garrantzitsu deri-tzot. Honekin argi utzi nahi nuke haur bakoitzak bere ama duela hoberena, elkarrekin egiten baitute egunero hamaika elkarrekintzetan harreman eder, bakar eta errepika ezina. Beste pertsonek paraleloki harreman berdinak egingo dituzte, beste harreman eder bereziak osatuz. Baina gurasook gugan sinetsi eta geure buruarekin konfiantza badugu, gai gara gure haur jaioberriaren beharrak sentitzeko eta emateko. Haurrak baditu gose-, egarri-, beldur-, logura-eskakizunak, eta ama (eta atxikimendu hurbilak) gai da hori ulertzeko. Gure senarekin bat egin, betebeharrak edo ingurukoak ematen dituen mezu kontrajarriak baztertuz.\n– Amaren (edo beste atxikimendu-pertsonaren) sentikortasunak eta erantzun azkarrek segurtasuna emango diote, konfiantzazko erlazioa sortuz. Haurra konfiantzaz hezten bada, inguruan eta munduan konfiantza izango du, eta seguru ekingo dio esploratzeari etapa honen amaieran.\n– Haurrak ezinegona azal-tzeko negar egiten du, eta hortik amak (edo beste atxikimendu-pertsonak) beharrak aseko dizkio. Amaren gorputz komunikazioaren eta doinu lasaien bidez, haurra lasai daiteke; beraz, haurraren negarra lasaitzeko gure lasaitasun korporala transmititzea inportantea da. Gure gorpu-tzak ematen dio haurrari tenperatura goxoa, lasaitasuna, energia… Gure konexioa edo sentsibilitatea jakintsua delako, eta ama bakoitzak (edo beste atxikimendu-pertsonak) eraikitzen baitu bere modua.\n– Gure KONTAKTU KORPORALAK haurraren erregulazio emozionala bideratzen du. Haurra ez da sentitzen duenaz jabetzen; hitza erabili arte ezin du bere erregulazio emozional kontzientea sortu. Bitartean gure gorputza eta hitz goxoak dira haurraren aurre emozioak edo gaizki sentitzea erregulatuko dituztenak. Gure gorputzarekiko loturak segurtasuna ematen dio.\n– Haur jaio berriek ez dute oso urrun ikusten, gutxi gorabehera hobekin ikusten duten enfokea bularra ematen diogun distantzia da. BEGIRADA oso inportantea da, bada, bestea entitzen baitugu, lagunduak sentitzen gara; begiratzeko, geure burua begiratuta sentitu behar dugu. Arreta garatzeko oso garran-tzizkoa da, interesa susta-tzeko eta haurraren NIa garatzeko. Maitasunez, goxotasunez begiratu, den bezala onartuz.\n– Begirada galdu gabe eta haurraren neurrian ipinita, lurra bizitzeko aukera ematea ere garrantzitsua dugu. Emozionalki edo gustura dagoenean lurrean ipini haurra, askatasunez mugi dadin. Lehen hilabeteetan gorputz guztia mugitzen du, pozik sentitzean eskuak eta zangoak gelditu gabe mugituz, eta poliki atal bakoitzaren kontzientzia hartzen joango da. Libreki gauzak har-tzen (edo helduak ematean heltzen) hasiko da, baita buruz behera ipintzen ere. Ondoren, katuka ibiltzera pasako da, eta gero, zutitzera. Helduok lurrean egon behar dugu, gara-tzen laguntzeko eta behar duenean besotan hartzeko.\n– Hau dena bideratuz, 8 hilabete inguruan haurrak atxikimendu-irudi bat sortzen du; alegia, bere beharrak asetzen dituen pertsona bat dagoelako kontzientzia hartzen du, eta hari lotuko zaio indarrez. Erreferentzia horrekin lasaitasunez esploratuko du mundua.\nGugan sinetsi eta geure beldurrekin, aurrera, adi egoten laguntzen baikaituzte. Zalantzak ditugunean ingurukoei galdetu, beti bada norbait erreferentzia ederrak eman diezazkigukeena epaitu gabe.\nGOZATU haurraz, eta ahal denean deskantsatu!!


Txarapekoak - 111 Akademia\nTwitterFacebook\tAzala / Liburuak / Antton Kazabon / Txarapekoak\nTxarapekoak\t2016/08/22 - 07:08 Izenburua: Txarapekoak\nGaiak sinpleak dira, hurbilekoak, askotan lagunartekoak, bertsolaritza hein handian den eran. Hurbiltasun horrek, maiz asko, interesgarriago egiten du bertsoa; zuzenean aritzea bezala da, abstrakziorik gabe, nahiz eta Anttonek baduen abstrakziorako gaitasuna. Gaia “txikia” denean (herriko pertsona xume bati bertsoa jostea), meritua handiagoa da, zukua atera egin behar zaiolako. Gaia “handia” denean, zukua dariola dago gaia, bildu besterik ez da egin behar. Gainera, sarri askotan, gaiak estaltzen du eraikuntza.Esan bezala, Anttonek lehenengo bidea hautatu du, eta eskertzen da hurbiltasun horren freskotasuna. Eskailerapeko arnoa bezala ondutako edo ganbarako belarretan umoturiko udarearen antzeko usaina eta zaporea dituzte Antton Kazabonek “Txarapekoak” izeneko sortan batu dituen bertsoek.\tTweet 1 comment Donostia 47.3 Astelehena, 22 Abuztua 2016 07:14 Iruzkin lotura Liburu honek hiru eratako testuak ditu: bertsoak, Xabier Leteri eskainitako poema bat, eta prosa. Bertsoak, bertso jarriak dira guztiak. Eta prosa alorrekoak dira bukaerako hiru ipuinak eta Xabier Leteri egindako hilosteko omenaldiari buruzko kontaketa ere.\nBukaeratik hasiko naiz. Aipatutako kontaketan 2011n egindako kantaldi / omenaldi baten berri ematen digu. Kontaketa honetan harritu nauena, apur bat behintzat, Kazabonen salaketa bat da. Idazlearen ustez Letek hil ondoren jaso du herkideen esker ona eta estimazioa, bizi zenean baino gehiago. Koldobika Jauregi eskultoreak maiz esan duena berritu du Kazabonek, euskal jendea esker txarrekoa dela hemengo artistekiko, nahiz eta lan bikain askoak egiten dituzten era bateko eta bestelako artistek. Kopuru aldetik zatirik txikiena osatzen dute, halere, poema eta prosak. Hiru ipuinak. Aurrenekoa lanerako bizi den gizon ezkondu bati buruzkoa. Bigarren ipuineko gizonak ere badu bere koska: futbolari bihurtu ahi du semea, nahiz eta hau marrazkilari ezin trebeagoa izan. Hirugarren ipuinean Garbiñe neska-puskak hiru nobio dauzka batera, eta hirurok onartzen dute, laurok, egoera.\nBaina esan bezala, orain artekoak toki gutxi du liburu honetan. Beste guztia bertsoa da, bertso jarria, Kazabonek hurbileko jendeari jarria, edo sariketaren baterako edo besterako atondutako bertso-sorta. Gai aldetik, bat baino gehiago bada: hildako lagunei jarritako bertsoak, haurtzaroko ikastolako lagunei jarritakoak, partidu politikoei, Euskadi Irratiari edo Ereintza elkarteari, edo Oiartzungo Udalari, edo Neskatxa gazte bati, edo Mari Karmen Mitxelena andereñoari (ORIXE ikastolako sortzaileetako bati), Olentzerori, Ogiari, Nafarroari, Matxismoari, Oheari...\nEgia esan, nahiko liburu praktikoa iruditzen zait. Norbait hiltzen zaizula, espero ezetz, eta bertsoa paratu behar duzula eskelarako, edo norbait ezkontzen eta bertsoa eskatu dizutela, edo bertso bidez ezagun edo ezezagun bat omendu nahi duzula, liburu honetan baduzu nondik tira; alegia, ez hitzez hitz kopiatzeko, agian horretarako ere bai egileari baimena eskatuz gero... Baina ideiak hartzeko bertsoa osatze aldera, bat baino gehiago bai. Adibidez hauxe zortziko txikian: "Hogeita bost urtean biok elkarrekin / maitasun jolasari ekin eta ekin / noizbait bizitu arren zenbait une ozpin / denak gozatzen dira maitasunarekin/.


Kofesio on bat egin nahi duena hartarat aitzinetik preparatu behar da, eta examina errexkiago egiteko, bat-banazka kurritu behar ditu Jainkoaren eta Elizaren manamenduak, zazpi bekhatu kapitalak; gogorat ekharri behar ditu izatu dituen okasioneak, tentazioneak, lanak, egitekoak, eta bereziki bere estatuko eta ofizioko eginbideak, eta kostumaz edo usantzaz egiten dituen bekhatuak.\nJainkoaren lehenbiziko Manamenduaz\nManamendu hunen kontra bekhatu egiten dute... ahalkez, edo bertzela kofesioan bekhatuak estaltzen, eta estatu hartan komuniatzen dutenek. Akzionez, solhas gaixtoez, edo sobraniazkoez Elizak, lur sainduak, edo bertze zerbait gauza Jainkoari kontsekratua denik profanatzen, edo mezprezatzen dutenek. Sorgin, azti, edo asmatzailetan sinheste dutenek; ametsetan, zorionezkoak edo zorigaitzezkoak direlako egunetan fede ematen dutenek; Elizak aprobatzen ez dituen akzione, hitz, edo obserbazione suerte batzuetan fidantzia ezartzen dutenek, eta ogia, ura, edo bertze zer nahi den Elizaz benedikatua denik usaie profanoetako zerbitza-arazten duten guziek. Fedeak irakhasten darozkigun egietarik zenbait sinhetsi nahi ez dutenek, edo hetaz bere nahitara dudatzen dutenek. Bere salbamenduaren esperantza galtzen, edo Jainkoaren miserikordian sobra pausatuz, konbertitzea egunetik egunera luzatzen dutenek, eta bere indarretan fidatuz, edo Jainkoaren laguntzan sobra kondatuz, bekhatuzko okasionean jartzen direnek. Jainkoaz, eta bere salbamenduaz orhoitu gabe denbora hainitz pasatzen dutenek. Fedea, karitatea, kastitatea, edo bertze zenbait berthute kolpatzen duten presuna libertinak erreprenitzen ez dituztenek. Munduaren ahalkez, mundutarren trufen beldurrez berthutezko obretarik gibelatzen direnek. Jainkoaren probidentziaz murmuratzen, edo errenkuratzen direnek. Botuak arinki, edo konplitzeko xederik gabe egiten, eta obligatuak direlarik atxikitzen ez dituztenek. Jan aitzineko, eta jan ondoko, goizeko eta arratseko othoitzak, eta penitentziak neglijentziaz uzten, edo lehiarekin eta atentzionerik gabe egiten dituzte guziek. Penitentzia arinen izateko, edo bizitzeko molde bera segitzeko esperantzan kofesor largoenak bilhatzen dituztenek.\nManamendu hunen kontra bekhatu egiten dute... arnegu egileek, juramentu gezurraren gainean, eta egiaren gainean premiarik gabe egiten duten guziek. Blasfemioa, edo injuriozko hitz bat Jainkoaren, sainduen, edo errelijionearen kontra erraten dutenek. Inprekazioneak egiten dituztenek, erran nahi da, hasarreturik, edo hasarretu gabe, bihotzez, edo mihiz xoilki erraten dutenek, bere buruei, edo bertzei desiratzen diotela leher egitea, deabruak eramatea, ozpinak bolatzea, edo bertze zenbait inkuntru gaixtotan heltzea.\nManamendu hunen kontra bekhatu egiten dute... igandetan eta bestetan premiarik, edo Elizaren permisionerik gabe lanean haritzen direnek, eta bertzeak har-arazten dituztenek; egun saindu hautan meza osoa, edo pharte bat bere faltaz huts egiten dutenek, eta barraiadura borondatezkoekin meza entzuten dutenek; Elizako ofizioetako denboran ostatuan edo plazan jaten, edaten, edo jokoan haritzen direnek; meza nausian, bezperetan, predikuetan eta katiximan kausitzen ez direnek, edo hautan kausitzen direlarik arren, jokoan, dantzan, ostatuan, edo bertze zenbait dosteta funs-gabetan gainerako denbora enplegatzen dutenek.\nManamendu hunen kontra bekhatu egiten dute... burasoak trufatzen edo mezprezatzen dituztenek; burasoei zorrozki behatzen, edo ihardesten diotenek, hekien jotzera ausartatzen direnek, edo jotzeaz mehatxatzen dituztenek; burasoak desobeditzen, edo gogo gaixtoz, eta errenkurak eginez baizen obeditzen ez dituztenek; bere gabeetan, eta zahartzean lagundu gabe uzten dituztenek, edo hei ematen dioten laguntzaz iroi egiten diotenek: burasoak hil ondoan, hekien xedeak konplitzen ez dituztenek, eta hekientzat othoitzak egin-arazten ez dituzten guziek; osabak, izebak, eta bertze ahaide, eta aitzindariak bere adinaren eta autoritatearen arabera ohoratzen ez dituztenek. Nausiak eta etxeko-andreak obeditzen eta errespetatzen ez dituzten sehiek, etxeko ontasunak, bereak balituzte bezala, kontserbatzen ez dituztenek, eta etxeko berriak kanpoan kondatzen eta konda-arazten dituztenek. Bere umeak hazten, beztitzen, instruitzen, Elizako ofizioetarat egortzen, hutsetan korrejitzen, bekhatuzko okasionetarik begiratzen ez dituzten, eta exenplu gaixtoaz, edo atzartasun eskasez Jainkoaren ofentsatzeko bidea bere umeei ematen dioten burasoek.\nzeinetan zarratzen bai ditut\ninbidia, kolera, eta abarizia\nManamendu hunen kontra bekhatu egiten dute... kontseilu, edo exenplu gaixtoz Jainkoaren ofentsatzeko okasionea ematen dutenek, eta bereziki karitatearen, kastitatearen edo bertze zenbait berthuteren kontra mintzatzen direnek. Erretaula deshonestak jenden bistarat agertzen dituztenek. Xede gaixtorik ez izan arren, bilhuzki, modestiarik gabe, edo ergelki beztituak, eta kofiatuak ibiltzen diren, edo aire mundano, eta arraitasun sobrarekin gizonkien aitzinean agertzen diren emaztekiek. Lagunak egin ez duen gaizkia erraten dutenek, edo egin duena eta gordea zena, ezagut-arazten dutenek, lagunaren kontrako kantak kantatzen, edo kanta-arazten dituztenek, eta maiz haukien aditzaileek. Proximoaren gaitzaz atsegin dutenek, hari gaitza desiratzen, hitz gaixtoak erraten, kolpe ematen edo eman-arazten diotenek; haren onaz jelosten, edo inbidiaz tristatzen direnek; hari aspertu nahiz hauzi ematen, edo xede berean antolamendua errefusatzen dutenek; bere etsaiari gaitzik nahi ez diotela erraten dutelarik, hura mintzatzen eta salutatzen ez dutenek. Koleran edo bizitasunean ematen direnek. Ontasun biltzeagatik bere buruei gauza nezesarioak ere errefusatzen diotzatenek, eta amoina egin ahal dezaketelarik egiten ez dutenek. Bere sabelean ekhartzen duten fruituaren hil-arazteko bideak, edo moianak hartzen dituzten, edo haren kontserbatzekoak neglijatzen dituzten emaztekiek. Hiltzea desiratzen, eta hiltzeko, edo osasunari bidegabe egiteko arriskutan ematen direnek.\nSei eta bederatzigarren Manamenduez\nManamendu haukien kontra bekhatu egiten dute... gogoeta, edo desirkunde lizunak bere nahitara gogoan atxikitzen dituztenek: hitz libroak erraten, kanta arinak kantatzen, edo aditzeaz atsegin harten dutenek. Behatze, ukitze edo bertze zenbait akzione deshonest bere gainean, edo bertzen norbaiten gainean, egiten edo errezibitzen dutenek, emaztekia emaztekiarekin edo gizonkia gizonkiarekin izanik ere. Adiskidetasun sobra libroak, libertinen konpainiak, dantzak, eta urrundanik ere kastitatearen kolpatzera ekhar detzaketen dibertimenduak hautatzen dituztenek. Pintura edo figura, eta bertze zer nahi den gauza deshonestei atseginekin behatzen diotenek. Amodioz mintz diren liburuak irakurtzen dituztenek. Modestia gutirekin beztitzen direnek. Elkharren arteko deshoneskeriez ezkontzaren saindutasuna desohoratzen duten senhar-emaztek.\nZazpi eta hamargarren Manamenduez\nManamendu haukien kontra bekhatu egiten dute... bertzeren ontasuna bortxaz, edo fineziaz hartzen dutenek, eta injustuki izatea desiratzen dutenek. Ixilka burasoen ontasuna saltzen edo ematen dutenek. Sal-erosian laguna enganatzen dutenek. Hauzi makhur edo zuzen kontrakoez bertzerenaz jabetzen direnek, eta hartako paper faltsoak egiten, edo egiazkoak gordetzen dituztenek. Zilhegi ez diren prestamuak egiten dituztenek, eta funtsa bethikotz abandonatu gabe, intresa tiratzen dutenek; dakitelarik ez direla pagatzeko estatutan izanen, prestamuak hartzen dituztenek. Zorren pagatzea, altxatzera emanak errendatzea, sehiei, eta langilei soldata, eta jornala ematea luzatzen dutenek. Detxuma zuzenki egiten ez dutenek. Joko debekatuetan haritzen direnek, jokoan malezia egiten, eta jokoan bere, edo partidaren ahalaz gehiago ezartzen dutenek. Gauza kausituak beretzen dituztenek; edo norenak diren jakiteko eginbidetan ematen ez direnek. Denbora galtzen, edo lanean bere indarra estaltzen duten sehiek eta langileek. Manuz, kontseiluz, lagunduz, kontsentimenduz, ohoin estalki baliatuz, edo bertzela ebaskoetan edo bidegabetan kutsatzen edo parte hartzen dutenek. Proximoaren gauzak desegiten, hausten edo urratzen dituztenek; eta haren bidegabeak, hartako botherea edo kargua dutelarik, gibelatzen ez dituzten guziek.\nManamendu hunen kontra bekhatu egiten dute... gezurra erraten dutenek. Lagunaz funtsik aski gabe jujatzen, edo xuxpitxak arinki egiten dituztenek. Jujearen aitzinean egaren kontra mintzatzen direnek, edo dakiten egia erraten ez dutenek. Sekretuan jakin duten gauza salhatzen dutenek.\nAzkeneko bi manamenduak zarratuak dire seigarren eta zazpigarren manamenduetan.\nEliza ama Sainduaren Manamenduez\nJainkoaren manamenduetan zarratuez bertzealde, manamendu haukien kontra bekhatu egiten dute... kofesatu gabe urthe osoa uzten dutenek. Arrazoinaren adineraz geroz bazko astean bere herrian komuniatu gabe egoten direnek. Sori ez den egunetan haragi edo urin egiten dutenek. Hogoi eta bat urthe konplituz geroz, Elizak manatu barurak hausten dituztenek, edo kolazionean sobra jaten dutenek, eta kolazioneko janharietan Diozesako usaia segitzen ez dutenek. Elizan irakurtzen diren Monitorio edo eskumikuentzat errespeturik ez dutenek.\nUrguiluaz hobendun dire... bere buruak sobra estimatzen, eta laguna mezprezatzen dutenak. Gormandizaz hobendun dire... sobra jaten edo edaten dutenak, eta janhariak sobra gostukoak, edo garastiegiak bilhatzen dituztenak. Alferkeriaz hobendun dire... laneko nagi direnak, ohean sobra egoten direnak, eta jokoan, edo dosteta alferretan denbora enplegatzen dutenak.\nBertze laur bekhatu kapitalak ezarri dire bortz eta seigarren manamenduetan.\nNork bere estatuko, eta ofizioko eginbideak arthoski examinatu behar ditu; hetan egiten diren hutsak maiz ondore tristeenez segituak dire.


Estereotipo sexistek emakumeen aurkako indarkeria naturalizatzen laguntzen dutela ulertzea.\nIkastetxe berdinzaleago baten alde eraikitzen parte hartzea.\nIrakasleak sexismoak genero-indarkeriaren oinarri gisa duen garrantziari buruzko azalpen bat egingo du, edo Estereotipo sexistak eranskina irakurriko du.\nIrakurketa edo irakaslearen azalpenaren ondoren, hitza hartzeko txanda irekiko da, kontzeptuak argitzeko edo iritziak partekatzeko. Artikulua irakurtzea hautatzen bada, talde osoa lau pertsonako taldetan bana daiteke. Testua irakurritakoan, ideia nagusiak aterako dituzte, eta guztiek ondo ulertzen lagunduko du.\nAurreko saioetan erabilitako bideo, abesti eta materialak kontuan hartuta, jarraian, egungo egoera aztertuko dugu: arbela bi zutabetan banatuko da. Lehenengoan, izenburua honako hau izango da: “Gaur egun ez litzateke posible izango” eta bestean “Oraindik gaur egun”. Lehenengo zutabean jasoko dira aurreko saioetan ikusitako gaiak, gaur egungo iragarkietan agertzea posible izango ez zirenak. Iragarkiak prentsakoak, irratikoak edo telebistakoak izan daitezke. Bigarren zutabean, gaur egun oraindik ere publizitatean, bideoetan, abestietan eta bestelakoetan aurki ditzakegun ezaugarri sexistak idatziko dira.\nAzkenik, ikasleei dekalogo bat idazteko eskatuko diegu, lau pertsonako taldeetan banatuta. Helburua da gure eguneroko harremanetan sexismoa nola ekidin dezakegun adieraztea, hortaz, emakumeen aurkako indarkeria nola ekidin dezakegun adieraztea. Azkenik, adostutako dekalogo bat idazten saiatuko gara, taldeetan ateratako ondorioekin. Dekalogo hori ikasgelako horman ipiniko da, ikasturte osoan zehar ikusi ahal izateko.\nEranskina: Estereotipo sexistak.\nBeldur Barik: Feminismoa: https://www.beldurbarik.eus/feminismo/#\nEntzuten dugun musikak, gustatzen zaizkigun eta buruz ikasten ditugun abestiek, batzuetan, berdinzaleak ez diren mezuak transmititzen dituzte. Ez gara hortaz maiz ohartzen, horiek aztertzean ez badugu genero-ikuspegia txertatzen. Musikak transmititzen duen mezuaren esanahiari arreta jarri eta aztertzea oso ariketa motibagarria da berdintasunaren alde lan egiteko.\nBerdintasuna transmititzen duten estilo ezberdinetako abestiak ezagutu eta hedatzea.\nJarduera egin baino egun bat lehenago, ikasleei eskatuko diegu ikasgelara eramatea entzun ohi duten musika. Ahal badute, hitzak paperean ekartzeko eskatuko diegu. Material hori ikasgelan aztertuko da. Hala, ikasleen egunerokotasuna izango da aztertuko dena.\nJarduerari ekiteko, honako bideo hau ikusiko da: "Poema feminista con canciones machistas".\nHitza hartzeko tartea irekiko da, bideoari buruz duten iritzia jakiteko, eta haiek entzuten dituzten abestietan mezu matxistak dauden galdetzeko.\nOndoren, boluntarioak eskatuko dira, ozen irakur dezaten, poema bat balitz bezala, etxetik ekarri duten abestia. Inork ez badu nahi irakurri, irakasleak baimena eskatuko die berak irakurtzeko. Azaletik aztertuko da irakurri berri diren hitzak sexistak diren ala ez.\nIkasleei galdetuko zaie ea ezagutzen duten esplizituki berdintasunaren ideia transmititzen duen abestirik. Hala bada, Youtuben bilatu eta entzun egingo dira.\nJarraian, bideo hauek ikusiko dira: "Rap feminista ", Curricé y "Antipatriarca" eta mezu horien inguruan eztabaidatuko da.\nBeldur Barik lehiaketaren bideoa ere ikus daiteke: https://www.beldurbarik.eus/eu/beldur-barik-2019ko-bideo-irabazleak/\nHurrengo egunerako, ikasleei eskatuko zaie mezu berdinzalea duten abestiak bilatzea, eta esteka jaso dezatela talde osoari erakusteko.\nJarduerari amaiera emateko, musika eta berdintasunari buruzko ideiak partekatuko dira: musikak lagun al dezake berdintasuna lortzen? Gaur egungo musika guztia al da sexista? Zergatik entzuten ditugu, askotan, abesti sexistak?\nBerdintasun transmititzen dituzten abestiak sare sozialetan partekatzea.\nIkastetxean sartu eta ateratzerakoan ipintzen den musika ikasleek landu eta proposatutakoa izatea, mezu berdinzaleak transmititzen badituzte.\nJarduerari amaiera emateko, gure ikasleei galdetuko diegu ea nola uste duten eragiten dutela estereotipoek pertsonen bizitzan, baita beren bizitzan ere. Jardueraren helburuak errepasatuko ditugu, jardueran zehar bete diren ala ez ikusteko, eta azken tarte hori ebaluaziorako erabiliko dugu, eta ikasleek autoebaluazioa egiteko honako galderak proposatuko ditugu:\nZerbait ikasi al duzu jarduerari esker?\nGustatu al zaizkizu berdintasunaren aldeko abestiak?\nNola sentitu zara abestiak entzutean?\nBeldur Barikeko erreprodukzio-zerrenda Spotify-BBPlay list: https://open.spotify.com/playlist/5nOPQl8ZNgz49sk4OynV6a?si=g9CE18oSQlKusiwTLtOCWA\nBeldur barikeko bideo irabazleak (2019): https://www.beldurbarik.eus/eu/beldur-barik-2019ko-bideo-irabazleak/\nVivir Quintana - Canción sin miedo: https://www.youtube.com/watch?v=VLLyzqkH6cs https://www.youtube.com/watch?v=-UgyLRjz3Oc\nRimas feministas de la rapera Sara Socas contra el machismo en Batallas de Gallos: https://www.youtube.com/watch?v=Sha3m3xb3Ug\nGizon eta emakume izatea zer denari buruz ditugun sinesmen, pentsamendu eta sentimenduek osatzen dute gure pentsamendu sinbolikoa, eta berdintasunezko jarrerak izan edo diskriminazioak sostengatzeko oinarria dira. Gure ikasleen mundu sinbolikoari buruz hausnartzea, generoari dagokionean, oinarrizkoa da berdintasunari buruzko edozein ekintzari behar bezala ekiteko.\nGenero kontuen aurrean ditugun pentsamendu, jarrera eta sentimenduak identifikatu eta horiei buruz hausnartzea.\nPertsonen bizitzetan genero-estereotipoek nola eragiten duten jabetzea; eskola-jazarpena eragin dezaketela jakitea.\nLehenik eta behin, taldeari azalduko diogu genero-estereotipoen inguruan arituko garela, eta horretarako esaerak edo egunerokotasunean entzuten ditugun mezuak erabiliko ditugula. Ondoren, esaldi horien zerrenda banatuko diegu, adibide modura hainbat daude, eranskinean. Hala ere, irakasle bakoitzak nahi dituenak ipini edo ken ditzake.\nIkasle bakoitzak zerrenda duela, esaldi bakoitzari whatsappean erabiltzen duten emoji bat jartzeko eskatuko zaie. Ariketa banaka egin ondoren, hiru edo lau pertsonako taldetan jarriko dira (taldeak ikasleek aukeratuko dituzte, eroso senti daitezen taldean hitz egiteko). Taldean, esaldi bakoitzerako erabiliko genukeen emojiaz hitz egingo da.\nTalde handian, esaldien zerrenda proiektorearen pantailan jarrita, talde txikietan ikusitako emojiak gehituko dira; bakoitza zergatik erabili den aipatuko da. Helburua da ikasleek desberdintasunaren aurrean dituzten sinesmen, pentsamendu eta jarreren inguruan hausnartzea.\nAzkenik, hasierako talde txiki horietan, esaldi horiek aldatu eta berdintasunaren aldekoak izatea eskatuko zaie. Erronda bat egin eta boto gehien dituzten esaldiak ikasgela apaintzeko erabiliko dira.\nGizonek bizitzan zehar entzuten dituzten 48 esaldi. https://www.youtube.com/watch?v=eKWSXBJIpyo&pbjreload=10\n48 frases que las mujeres escuchan a lo largo de su vida:https://www.youtube.com/watch?v=eKWSXBJIpyo&pbjreload=10\nEmakumeek bizitzan zehar entzuten dituzten 48 esaldi. https://www.youtube.com/watch?v=wl3CLakCZmA&pbjreload=10\nMikromatxismoak (I): https://www.youtube.com/watch?v=6Yek7huH2zg\nMikromatxismoak (II): https://www.youtube.com/watch?v=w0RHXwRU2vU\nMikromatxismoak (III): https://www.youtube.com/watch?v=NRyhuUCc7Cs\n48 frases que los hombres escuchan a lo largo de su vida. https://www.youtube.com/watch?v=wl3CLakCZmA&pbjreload=10


Jaka horien mugimendua izan dugu hizpide – G7 EZ!\nBertan, “Lundi Matin” hedabideko kazetaria den Mathieuk aitortu zuenez, jaka horiek eta hauek sorturiko mugimendua inork espero ez zuen gertakari sozial nagusia izan da. Macronen Gobernua hankaz gora jarri duen dinamikaren ezaugarri nagusiak aurkeztu zituen, Frantziako Estatuan inoiz eman den matxinada sozialik indartsuena dela azpimarratuz. Matxinadaren indarguneak eta ahultasunak garbi azaldu zituen, etorkizunean zer gertatuko zen inork ez dakiela azpimarratuz.\nAinhoa Pascaul abogatuak, bere aldetik, eztanda soziala martxan jarri zenetik Frantziako Estatuak hartu dituen neurri juridikoak banan-bana azaldu zituen, oraingoa inoiz ezagutu den errepresio bortitzena eta zabalena dela aitortuz. Mugimendu soziala suntsitzeko asmoz atzerakada demokratiko nagusia ematen ari dela azaldu zuen.\nBiek iragarri zuten datorren Miarritzeko G7 bileran bi errealitate horien talka bortitza eman daitekeela, jaka horiek ez baitute bertaratzeko aukera baztertu eta Macronen Gobernuak errepresio neurri guztiak indartuko dituela adierazi baitu.


Murgiltze-linguistikoa eta hezkuntza eleanitza - ERA\nMurgiltze-linguistikoa eta hezkuntza eleanitza\nMetodologia sendoko murgiltze-linguistikoa, hezkuntza eleanitza lortzeko bidea.\nHizkuntza-murgiltzearen oinarria da ikaslea bere lehen hizkuntza ez den beste batean eskolatzea, eskola-edukiak ikasten dituen bitartean bigarren hizkuntza hori ikas dezan. Gainera, bide batez, balio du gizartean dauden desoreka linguistikoak orekatzeko. Izan ere, esparru sozial gutxiagotan erabiltzen den hizkuntzari, euskarari gure kasuan, hezkuntzaren esparrua ematen zaio. Beraz, urteetan ikusi denez, euskarazko irakaskuntza onuragarria izan da, gaztelania lehen hizkuntza duten ikasleentzat ez ezik, euskara dutenentzat ere, haien hizkuntzan formatzeaz gain, gizartean dagoen desoreka linguistikoaren ondorioak leundu dituelako.\nEdonola ere, gaur egungo ikuspuntuak hezkuntza eleanitza kontuan hartu behar du, helburuen artean jarri baita, menderatu nahi diren hasierako bi hizkuntzez gain, atzerrikoak ere ezagutzea, baita hezkuntza komunitateko etorkinenenak baloratzea ere.\nBeraz, garrantzitsua da ikasle bakoitzaren hasierako ezagutza kontuan hartzea eta, hortik abiaturik, hezkuntza irizpideak adostea. Hizkuntzak modu integratuan landuz, bide emankor bati ekiten zaio, ikasleak gauza baitira hizkuntza batean ikasitakoa beste edozeinetara pasatzeko. Adibidez, irakurtzen, hizkuntza batean bakarrik ikasten dute eta, gero, gaitasun hori gainerako hizkuntzei aplikatzen diete.\nGehiago: 1hezkuntza, haureskola


Eñaut Tolosa: "Euskal baleazaleek arrantzatutako baleen gantzak Europa osoko etxeak argiztatzen zituen” - Zientzia Kaiera\nEñaut Tolosa: “Euskal baleazaleek arrantzatutako baleen gantzak Europa osoko etxeak argiztatzen zituen”\nEuskal Baleazaleen istorioa\nFikziozko nahiz dokumentalezko hamaika film labur eta film luzetan parte hartu du Eñaut Tolosak (Beasain 1977) eta hamaika betebehar izan ditu zinemagintzan. Attrezzoan hasi eta gero, ekoizpenean ibili zen, errealizadore, gidoigile, ekintzaile… proiektu batzuetan guztiak batera egin ditu, orkestra gizonen erara. Hamabost ofizio eta hamasei miseria ikus-entzunezkoaren bidez istorioak kontatze aldera.\n2015ean Euskal Baleazaleen Triskantza dokumentala grabatzeko helburuz joan zen Islandiara, crowdfunding kanpaina bati esker lortutako sei mila euroekin proiektua eta ametsa zen zerbait egia bihurtzera: 1615ean Islandiako historian gertatu zen sarraskirik handiena jaso hemen kontatzeko, 32 euskal baleazaleen hilketa.\n1. irudia: Eñaut Tolosa zinemagilea Islandian dokumentala grabatzen zebilen sasoian. (Argazkia: Eñaut Tolosa / Goierriko Hitza)\n– Zer da “Euskal Baleazaleen Triskantza” egitasmoa?\nEuskal Baleazaleen Triskantza dokumental arkeologiko bat da non euskal ikertzaile talde bat 1615ean gertatutako hilketa argitze aldera Islandiara abiatuko garen. Hau da 400 urte beranduago detektibe lanak egitera joan gara: galdeketak egin, hilketak gertatu ziren lekuak miatu, aztarnak bilatu, etab… gertaera ilun honen gainean argi pixka bat jartzeko asmoz.\n– Gaur egungo euskal gizarteak ezagutu beharko lukeen gaia al da baleazale hauen istorioa? Zergatik?\nZinemazale naizen heinean uste dut istorio historiko honek pelikula ikaragarri bat izateko osagarriak dituela: mundu ezezagun batera bidai bat, protagonista tragiko bat eta itzelezko abentura bat.\nHonez gain, ezezaguna zitzaidan euskal baleazaleen historia orokorra. Gure herriaren industriaren aitzindariak izan ziren. Miresgarria da suposatzen zuen herri elkarlana. Barnealdeak egurra, burdinolak eta sagardoa jartzen zuen. Kostaldeak berriz itsasontzigintza eta teknologia garatzeko banku proba hoberena zena, Kantauri itsasoa. Arrantzatutako balearen gantzak Europa osoko etxeak argiztatzen zituen. Lehorrekoa izanik, gai honi buruz estrenekoz Albaola museoan entzun nuenean, txundituta geratu nintzen eta historia aro honi buruz dokumentatzeari ekin nion neure eskuetara iristen zen guztia irakurriz eta ikus-entzunez. Balioan jarri beharreko ondarea dela uste dut eta grina hau kutsatu nahi nieke dokumentala ikusten duten guztiei.\n– Zergatik joan ziren hain urrun baleazaleak? Nolakoa izan zen haien eta bertakoen elkarbizitza?\nMendeetan zehar mundu osoan liderra izan eta gero, euskal balea-industriak indarra galdu zuen XVII. mendean. Holandarrek eta ingelesek euskaldunak ohikoa zuten arrantza-lekutik, hots, Labrador eta Ternuatik, bortizki bidali zituzten merkatua bereganatzeko asmoz. Honela Norvegia eta Islandiarantz jo zuten euskal marinelek baleei segika, inor joatea ausartzen ez zen lekuetara, aukera berrien bila. Marinelek “infernu zuria” deitzen zuten parajetara.\n2. irudia: Euskal Baleazaleen Triskantza dokumentala grabatu zen parajea, Islandian. (Argazkia: Eñaut Tolosa)\n– Zerk eragin zuen 1615eko triskantza? Zergatik akabatu zituzten hain bortizki? Bizirik atera al zen inor?\nNire ustez ez dago arrazoi bakarra, hau da, zenbait zirkunstantziaren konfluentziarengatik gertatu zen gertatutakoa: krisi ekonomiko globala pairatzen zuen Europak eta batez ere Islandiak, agintarien ustelkeri politikoa ere tartean zegoen, ezberdintasun erlijiosoak, arrotzari beldurra (xenofobia)… Gaur ere hilketen iturburu diren aferak.\nBortxaren erabilerak arreta deitzen duen arren, niri, behinik behin, ez zait horren harrigarria iruditzen, krudeltasuna garaikidea da. Lehenengo munduan gaude eta ia egunero daude labankadaz hiltzen dituzten emakumeak, zer esanik ez gatazka armatuak edo goseteak dauden lekuetan. Beharbada gizakiak, garbiagoak eta eraginkorragoak izatera heldu gara pertsona talde bat hiltzerako orduan eta teknologia garapenari 32 gizaseme akabatu ditzakegu roiboos bat hartzen dugun bitartean. Baina, teknologia hori eskura ez dagoenenean aizkora, mailua eta labanak erabiltzen jarraitzen ditugu. Asko daukagu hobetzeke zentzu horretan, ez dakigu oraindik liskarretan bestearen lekuan jartzen.\n– Zein izan zen gertakari horren eragina Euskal Herrian? Eta Euskal Herriko arrantzan?\nZiurrenik Euskal Herrian ez zuten gertatutakoaren berri izango. Ageria den bezala, bertan hildakoek ez zuten kontatzeko aukerarik eduki. Bestalde, bizirik iraun zutenei ez zitzaien jazotakoren berri ematea komeni, espioitza industriala ekiditeko heriotza zigorrarekin zigortzen zituelako Espainiako koroak bandera atzerritarreko ontzietan sartzen ziren euskal baleazaleak. Orduan, nire ustez (eta hau espekulazio hutsa da), iritsi zirenean isil isilik gorde zuten bizitako abentura.\nEuskal baleazaleek Islandiara arrantzatzera joaten jarraitu zuten XVII. mende osoan zehar eta islandiarrekin hartu eman oparoa izan zuten, honen adierazgarri da elkarrekin komunikatzeko asmatu zuten eusko-islandiera pidgina: tratuak ahalbideratzeko hitz soltez eta esaldi laburrez osaturiko hiztegi bat baino gehiago baina hizkuntza bat baino gutxiago.\n3. irudia: Beñat Iturriotz arkeologoa, dokumentala landu duen taldeko kidea lanean. (Argazkia: Eñaut Tolosa)\n– Zenbat aste iraun zuen grabaketak? Zer harritu zintuen gehien herrialde horretaz? Zein izan da zuen taldea (arkeologoak, buzoak, soinua, argazkia…)?\nGrabaketak Islandian bi aste eta Euskal Herrian beste bi iraun ditu. Lantalde guztia gehien harritu duena, (paisaia izugarriez aparte), islandiarren estres eza da, iparraldeko karibetarrak deitzen genien, lanak oso era efizientean ateratzen dituzte aurrera baina kontinentean bizi dugun antsietatea sufritu gabe. Iritsi ginenean erritmo honetara ohitzea kosta egin zitzaigun baina behin gure doinu eta frekuentziak berdindu zirenean lanaz gozatzeko modu hobea dela konbentzitu ninduen. Naturaren eta ez merkatuaren musika pean lan egin behar dela ikasi dut iparralde urrun hartan beraz.\nBertatik sei pertsona joan ginen Islandiara; hiru urpekari eta arkeologo, bi kamera errealizadore eta soinu teknikaria. Gure arteko elkarbizitza izan da abenturaren erronka handienetako bat. Furgoneta, garraiobide izateaz gain, gure logela, jantokia eta lantokia zen era berean. Baleontziak marinelarentzat ziren bezala. Paralelismo hau jokatu nahi genuen dokumentalean eta ez da erreza izan gu bezalako kalekume koadrila batentzat.\n– Noiz, nola eta zein hizkuntzetan ikusi ahal izango dugu dokumentala?\nDokumentalaren estreinaldia Orioko baleazale egunean izango da, maiatzaren 12an. Jatorrizko bertsioan 5 hizkuntzatan hitz egiten da filmean, euskara, islandiera, pidgina, gaztelera eta ingelesa. Baleazaleen erara bidaian zehar komunikatzeko behar izan ditugun mintzaira guztiak erabili ditugu. Hala ere, ulertuak izate aldera behar adina hizkuntzetan azpititulatuko ditugu edukiak.\n– Zein da egun zure harremana zinemarekin?\nZinema maite dut. Hiru urterekin amaren eskutik askatu eta herriko Usurbe antzokian “Tiburoi” ematen ari ziren bitartean ezkutatu nintzenetik. Orduz geroztik ez naiz itsasoan gerria baino gehiago bustitzera ausartzen. Zine areto barruko itzalpean ordea milaka abentura bizitzeko ausardia sentitzen dut. Nerabezaroan, trenak egiten diren herrian, Beasainen, pelikulak egiteko ametsa neukan, Goierriko fabrika handiena itxi eta Europako zine estudio handienean bihurtu nahi nituen. Gaur, umilagoa naizen arren ez diot filmak egiteko ametsari uko egin. Beranduegi da ni sendatzeko.\nEuskal Baleazaleen Triskantza dokumentalaren aurkezpen bideoa.\nArgitalpen-data: 2016/03/15 · Atala: Kolaborazioak\nZientzialari (44) – Eñaut Izagirre: “Glaziarrak klimaren indikatzaile sentikorrak dira”\nZientzialari (44) – Glaziarrak from Kultura Zientifikoko Katedra on Vimeo. Nola sortzen dira glaziarrak, eta zein da haien egoera gaur […]\nNeguaren erdian gaude jada eta behin hona ailegatuta, asko udaberriaren zain egongo gara. Agian, hotzari aurre egiteko baliabideak ditugunez, neguari […]\nDeba ibarreko industrializazioa, berrikuntzaren beste eredu bat\nEuskal Herriaren industrializazio prozesuak 1842. urtean eman zituen lehen pausoak Bizkaiko meatzaritzaren eraginez. Bizkaiko gune nagusi hartatik hedatu zen industrializazio […]


Publicado por jonander1969 el septiembre 17, 2012\nLehenik eta behin, nire burua aurkeztuko dut. Nire izena Jon Ander da, Algortakoa naz eta 18 urte ditut. Batxilerra Lauro ikastolan egin nuen eta horren ostean Txorierri politeknikan sartu naiz telekomunikazio eta informatika sistemetako goi teknikaria izaten amaitzeko asmoz.\n1 comentario Publicado en Besteak\nUrruneko mahaigainea (Escritorio remoto)\nPublicado por jonander1969 el mayo 29, 2013\nBeste ordenagailu batetik gure ordenagailura konektatu ahal izatea oso erabilgarria da, gure ordenagailuan dagoen artxibo bat ikusi ahal izateko edo dana dalakoa egin nahi dugula. Horretarako, badaude zenbait programa hau egiten usten digutenak, hurruneko mahaigainea (escritorio remoto) deritzona. Azalduko ditudan adibideak Windows, Ubuntu eta TeamViewer dira.\nWindows defektuz badakar hurruneko mahaigaine batera konektatzeko programa bat.\nLehenik eta behin egin behar dena, gure ordenagailuan zehaztu egin behar dugu zeintzuk diren gure ordenagailura sartu daitezkeen erabiltzaileak.\nHorren ostean, “Inicio-Conectar a escritorio remoto” aukera bilatu eta bertatik, gure ordenagailuaren izena jakinda (nombre de maquina), programa horretan izena jarri eta zuzenean ordenagailura konektatuko zaigu.\nMota honetako konekzio LAN sareetan bakarrik egin daitezke.\nHala ere, batzuetan, ezin izango gara konektatu ordenagailua konekzioa debekatzen digulako. Horren arrazoia firewall-a izan daiteke kasu gehienetan. Firewall-ak pertsona bat ordenagailura konektatzen saihatzen ari dela ikusten duenean, eraso bat dela pentsatuko du puerto ezezagun batetik konektatzen saihatzen ari delako. Horretarako hurruneko mahaigainearen puertoatik sartu ahal izatea baimendu behar dugu firewall-ean. Firewall-a konfiguratzeko salbuespenen atalera joan behar gara firewall-ean.\nUbunturen kasuan ere, defektuz hau egiteko programa bat dakar, “Visor de escritorio remoto” deritzona. Programara sartzen garenean, lehenengo ikusiko duguna “Protocolo” atala izango da. Bertan hiru protokolo mota aurkituko ditugu: VNC, RTB eta SSH. Windows ordenagailu batera konektatzeko erabiliko dugun protokoloa, RTB protokoloa; beste biekin ezin izango gara konektatu Windows makina batera.\nEzin izango gara konektatu ezta ere firewall-ean salbuespenak konfiguratuta ez badaude.\nKasu honetan ere, LAN sareetan ere bakarrik konektatu ahal izango gara.\nAzken adibidea TeamViewer da.\nKasu honetan, Internet-en bidezko konexioa ahalbidetzen duen programa da hau, erabiltzaile gehienek nahi dute, izan ere, pertsona batek etxetik ofizinako ordenagailura konektatu nahi izango du, ez ofizinan bertan dagoen ordenagailu batetik beste ordenagailu batera konektatzea.\nTeamVierwer-en bidez konektatzeko, konektatu nahi diren ordenagailu biek TeamVierwer instalatuta izan behar dute. Instalatzerakoan eta programa zabaltzean, kontuan hartzeko bi gauza nabarmendu behar dira: ID-a eta pasahitza. Saio berri bat hasterakoan konektatu nahi garen ordenagailuaren ID-a behar izango dugu eta ID-a sartzerakoan pasahitza eskatuko digu, zein beste ordenagailuan ageri den pasahitza izango da.\nHala ere, TeamViewer segurtasun arrisku bat izan daiteke “man in the middle” moduan funtzionatzen baitu, hau da, bi ordenagailuen arteko informazioa serbidore bat bitartekari duenez, beste pertsona batek informazio hori ikusi eta aldatu egin dezake gu konturatu gabe. Hortaz, ikusi nahi dugun informazioa konfidentziala bada ez da gomendagarria mota honetako programak erabiltzea.\nDeja un comentario Publicado en Sistema informatikoak eta sare lokalak\nSegurtasun kopiak (mintBackup)\nPublicado por jonander1969 el mayo 28, 2013\nSegurtasun kopiak egitea oso ohikoa da informazio asko manaiatzen duten ordenagailuetan, informazioa galdu ez dadin edo bestelako helburuetarako. Horretarako hainbat eta hainbat software ezistitzen dira. Izan ere sistema operatibo gehienek defektuz dakarte segurtasun kopia bat egiteko softwarea.\nLehenik eta behin azaldu beharra dago zer den segurtasun kopia bat. Segurtasun kopia bat,backup ere deritzona, datu base baten informazio originalaren kopia bat da, helburu horretarako erabiltzen diren disko gogor batzuetan gordetzen dena informazioa galdu eskero berreskura dadin. Bi motatako segurtasun kopia ezistitzen dira: totala eta inkrementala.\n– Kopia totala informazio guztia kopiatzen du eta kopia bat eginda bigarren bat egiten bada, bigarren kopia lehengoaren gainean idatzeko da. Logikoa denez denbora gehiago darama mota honetako kopia bat egitea.\n– Kopia inkrementala, bestalde, azkenengo segurtasun kopiatik aurrera eginiko aldaketak besterik ez ditu kopiatzen. Kopia mota hau denbora gutxiago darama, hala ere, gutxienez kopia total bat egin behar da.\nHau jakinda, segurtasun kopia bat nola egin azalduko dut. Kasu honetan erabilitako softwarea mintBackup da, linux mint sistema operatiboak defektuz dakarren softwarea.\nLehenik eta behin, programa zabaldu behar dugu. Programa zabaltzeko pasahitza eskatuko digu, pribilegioak dituen erabiltzailea izan behar baikara. Zabalik daukagunean lau aukera agertuko zaizkigu. Goiko biei besterik ez diogu kasu egingo, beheko biak informazioa berreskuratzeko baita. Goiko bi aukeren artean, ezkerrekoa aukeratuko dugu.\nHurrengo pantailan zer kopiatu nahi dugun (origen) eta non kopiatu nahi dugun (destino) aukeratzeko esango digu. Horretaz aparte, karpeten estruktura mantentzeko eta informazioa gainean idazteko aukerak emango dizkigu.\nHonen ostean, artxiboren bat edo karpetaren bat kopiatu ez nahi badugu, honen kopia egiteko salbuespena egiteko aukera emango digu.\nAzkenik, guk egindako aukeren eta salbuespenen informazioaren laburpena emango digu. Dena ondo badago, aurrera jarraitu eta segurtasun kopia egingo digu.\nIkusi dezakegunez mintBackup oso programa erraza da erabiltzen, hala ere, oso erabilgarriak diren aukera batzuk ez dakar, adibidez, kopia inkrementalak egiteko aukera edo egun batzuetarako segurtasun kopiak programatzeko aukera automatikoki egin daitezen.\nPublicado por jonander1969 el abril 17, 2013\nPost honetan haririk gabeko sarbide-puntu (AP) bat nola konfiguratu azalduko dut, eta era berean zein segurtasun neurri hartu behar diren edozein pertsona sartu ez dadin gure AP-an, haririk gabekoa izanik edozein pertsona sartu baitaiteke.\nLehenego AP bat zer den definitu behar da. AP batek haririk gabeko sare lokal bat sortzen duen aparatua da, WLAN (Wireless Local Area Network) deritzona. Horretarako WI-FI teknologia erabiltzen du, uhin elektromagnetikoen bidez haririk gabe konekzioa baimentzen duena.\nAP-a ez da router batekin erratu behar, izan ere router-a da internet-erako konexioa ematen digun aparatua ez AP-ak, WLAN bat sortzeaz arduratzen dena baita internet-erako konexiorik ez duena zertan izan.\nHau jakinda AP-a konfiguratzen hasiko gara.\nLehenik eta behin AP-aren kofigurazio software-an sartu behar gara. Horretarako gure ordenagailuak eta AP-ak sare berdinean egon behar dira, horregatik IP-a aldatu behar da ordenagailuan. AP-aren IP-a jakiteko bere manualean bilatuko beharko dugu. Kasu honetan 192.168.1.1 da, beraz nabigatzailean jarri behar dugu eta erabiltzaile eta pasahitz bat eskatuko digu softwarean sartzeko. AP honetan pasahitza jarri behar da bakarrik, admin dela.\nEgingo dugun lehenengo aldaketa konfigurazioan AP-aren izena aldatzea, SSID deritzona, eta kanala aldatzea. Kanala aldatzea garrantzitsua da zeren pertsona asko egon daitezke gure inguruan kanal beretik WIFI uhinak igortzen eta horrek konexio motelagoa izatea dakar. Horretarako “Wireless” atalean “Basic Wireless Settings”-era joango gara eta bertan SSID-an nahi dugun izena jarriko diogu gure AP-ari eta “Wireless channel” atalean libreago dagoen kanalean jarriko dugu WIFI-a igortzen gure AP-a. 1-etik 11-rako kanalak aukeratu daitezke.\nHurrengo aldaketa gure WLAN sarea zabalik hustea da eta IP dinamikoa izatea. Lehenengo WLAN-a zabalik hutsiko dugu, horretarako “Wireless” atalean “Wireless security” atalean “disable” aukera jarriko dugu. Horren ostean, “Setup” atalean “Basic setup”·-en DHCP server-a aktibatuko dugu. DHCP serbidoreak egiten duena IP-ak ematea da AP-ra konektatzen den edonori. Kontuan izanda gure WLAN sarea zabalik dagoela eta DHCP-ak IP-ak ematen dituela edonori, ondoriozta dezakegu gure sarea oso segurtasun gutxi duela eta edozein erasoren aurrean ez daukagula inolako babesik.\nEgingo ditugun hurrengo aldaketak segurtasunarekin harremana dute.\nLehenengo segurtasun neurria SSID-a eskutatzea da. Horrela lortzen duguna da gure AP-a edozeinek ikusi ahal ez izatea eta AP-ra konektatzeko manualki bilatu behar izatea SSID-a. SSID-a eskutatzeko “Wireless” atalean “Basic Wireless Settings”-era joango gara eta “Wireless SSID Broadcast”-ean disable aukera jarriko dugu. Horrela gure AP-aren izena ezin izango dugu ikusi.\nEgingo dugun hurrengoa, AP-aren enkriptazio motak ikustea da. Gure AP-a zabalik usten badugu gure datuak enkriptatu barik doaz eta gure datuak ikustea ume jolasa da, horrezgain AP-ra konektatzeko ez da pasahitzik behar. Hori saiesteko WEP eta WPA enkriptazioak aukeratzeko posibilitatea dago.\nWEP enkriptazioa oso ahula da eta informatika pizka bat jakitearikin enkriptazio mota hau apurtzea oso erraza da (ordenagailu on batekin minutu batean atera daiteke AP-aren pasahitza).\nWPA enkriptazioa, bestalde, enkriptazio indartsuago da eta WEP-a baino gomendagarriagoa. Hala ere, WPA enkriptazio apurtu daiteke baina informatika naikoa jakin behar da eta ordenagailu potente bat euki behar da.\nWEP eta WPA enkriptazioak aukeratzeko “Wireless” atalean “Wireless security”-ra joango gara eta bertan nahi dugun enkriptazio mota aukeratuko dugu.\nEnkriptazioetaz aparte MAC filtroak ezistitzen dira. Filtro horiek zerrenda batzuk dira zeinetan nahi ditugun MAC-ak jarri ahal ditugu eta aukeratu dezakegu zerrenda horietako MAC-ak bakarrik konektatu ahal izatea AP-ra edo zerrendako MAC-ak ezin izatea AP-ra konektatzea.\nMAC filtro bat egiteko “Wireless” atalean “Wireless MAC filter” atalera joan behar gara, bertan “enable” aukeratu, gero “prevent” edo “permit only” aukeren artean aukeratu, zerrendako MAC-ak konektatzea nahi dugun ala ez, eta azkenik “edit MAC filter list”-eri eman eta bertan nahi ditugun MAC helbideak jarriko ditugu.\nEgingo dugun azken aldaketa router-a konfiguratzea 10.0.0.0 sareko IP finkoa izateko moduan. Horretarako, “Setup” atalean “Basic Setup” atalean router-aren IP-a aldatuko dugu “Local IP address” atalean (A klaseko IP-a jarri arren, router-ak C klaseko maskara emango digu, horrela baitago konfiguratuta ). Konfigurazio gordetzerakoan, router-aren software- tik aterako da, jada gure ordenagailua eta router-a ez direlako sare berdinekoak. Berriz konektatu ahal izateko, gure ordenagailuko IP-a aldatuko dugu 10.0.0.0 sareko IP batera. Horrela, 10.0.0.0 sareko ordenagailuak bakarrik konektatu ahal izango dira router-arekin.\nSare birtualak (VLAN)\nPublicado por jonander1969 el marzo 8, 2013\nSareak sortzerako orduan, suposatu dezakegunez, munduan hainbeste eta hainbeste sare daude IP helbideak soberan geratuko ez liratekeela. Horregatik modu ezberdinetan IP helbideak aurrezteko bideak asmatu dira, batik bat, VLAN-en sorrera.\nVLAN-ak (Virtual Local Area Network) sare birtualak dira, sare erreal baten barruan sortzen direnak. Modu honetan IP helbide bera birritan erabili dezakegu.\nVLAN-ak erabili ahal izateko hardware-a switch-a da. Switch-ak hainbat puerto dituzte. Software baten bitartez switch-a konfiguratu ditzakegu bi puertoren arteko datuak ez elkarbanatzeko moduan, VLAN ezberdinetan banatuz.\nLehenik, bi ordenagailu ezberdinetan IP finkoak jarriko ditugu, 192.168.0.2 eta 192.168.0.3 adibidez.\nOndoren, switch-aren softwarean sartuko gara. VLAN-aren software-era sartzeko internet-eko nabigatzailea erabili dezakegu, non URL-a adierazteko tokian switch-aren IP helbidea jarriko dugu (IP helbidea switch-aren manualean ageri ohi da). Kasu honetan switch-aren IP-a 192.168.0.1 da. Kontuan hartu behar da switch-era sartzeko ordenagailuak eta switch-a sare berdinekoak izan behar direla, kasu honetan 192.168.0.0, horregatik ordenagailuek sare berdineko IP-ekin konfiguratuta egon behar dira.\nSwitch-aren IP-a jarritakoan, erabiltzailea eta pasahitza eskatuko dizkigu. Orokorrean admin izaten da bietan jarri beharrekoa.\nHonen ostean, VLAN deitzen den atal batera joan behar gara, eta bertan taula bat aurkituko dugu. Taularen lehenego filan puertoen zenbakiak daude, eta lehenego zutabean VLAN talde ezberdinak.\nTaula horren goikaldean beste taula bat dago. Taula horretan VLAN taldea aukeratuko dugu eta zein puerto nahi ditugun talde horretan egotea. Kasu honetan, 1-8 puertoak VLAN 1. taldean egongo dira eta 9-16 puertoak VLAN 2. taldean.\nHorrela, konfiguratuta daukagunean nabigatzailetik ateratzen gara eta konektibitatea frogatuko dugu.\n1- Lehenengo frogan bi ordenagailuak 1 eta 2 puertoetan jarriko ditugu. Ondoren ping egingo dugu bi ordenagailuen artean. Ikusiko dugunez, ping egin dezakete elkarren artean beraz sare berdinean baitaude.\n2- Bigarren froga honetan, bi ordenagailuetako bat 12 puertoan jarriko dugu. Berriz ere ping egingo dugu bi ordenagailuen arteko konektibitatea frogatzeko. Oraingoan, bi ordenagailuen artean ezin dezakete ping egin.\nHonen zergatia erraza da. Switch-a konfiguratzerakoan VLAN bi talde egin ditugu. Lehenengo frogan 1 eta 2 puertoak erabili ditugu, talde berdinean daudenak, horregatik ping egin ahal izan dute. Baina bigarren frogan, bestalde, 1 eta 12 puertoak erabili ditugu talde ezberdinetan daudenak ondorioz ezin izan dute ping egin.\nOndorioz lortu duguna sare baten barruan bi sare ezberdin sortzea izan da.\nSareen simulazioak egiteko Packet Tracer programa erabili dezakegu, non VLAN-en simulazioak ere egin ditzakegun\nSare lokalen analisia\nPublicado por jonander1969 el febrero 6, 2013\n1- Transmizio kableen arteko ezberdintasunak\n· Kable koaxiala:\nMaiztasun handiko seinale elektrikoak garraiatzeko erabiltzen den bi eroaleko kablea da. Kable komunenak kobrezko nukleoa duten kableak dira, RG-58 deritzena\n– RG-58/U: Kobre solidozko nukleoa duten kableak.\n– RG-58 A/U: Harilez osatutako nukleoa duten kableak.\n– RG-59: Banda zabalerako transmizioak (TV).\n– RG-6: RG-59 baino diametro handiagoa dute eta maiztasun handiagoko transmizioetarako erabiltzen dira.\n– RG-62: ARCnet sareetarako.\n· Parezko kableak :\nBina eroalez osatutako kableak dira, 0,3 y 3mm diametro tartean. 25, 50, 125, 250 eta 3600-erainoko pareetarainoko kableak aurkitu daitezke. Beraien erabilera nagusiena telefonia eta datu sareak dira, adibidez LAN sareak. En estas redes de datos se utilizan pares de cobre trenzados (UTP), donde los conductores se “trenzan” entre sí, y apantallados, es decir cubiertos de una pantalla o malla de material conductor. Ezagunenak UTP kableak dira datu sareetan erabiliak.\n· Zuntz optikoa :\nBidriozko zuntz bat da zein kobrezko kableak baino abiadura handiagoan bidaltze ditu datuak. Hau lortu egiten da Snell-en legea erabiliz, errefrakzio angelu handiagoak lortuz. Argi iturria LED bat edo laser bat izan daiteke. Zuntz optikoa telekomunikazioa erabiltzen da irrati seinale baten abiaduran eta kobrezko kableak baino abiadura handiagoa bidaltzen baitira datuak, gainera datu asko distantzia handietara bidali daitezke. Abantaila handi bat eremu elektromagnetikoen eragina ez dutela jasaten.\n2- Parezko kable kategoriak\n· 1 kategoria : Lehen POST eta ISDN telefonia komunikazioetan erabilia .\n· 2 kategoria : Token ring sareetan erabiltzen zen (4 Mbit/s)\n· 3 kategoria : Ethernet sareetan erabiltzen da (10 Mbit/s). 16 MHz-rainoko maiztasuneko transmisioetarako diseinatua dago.\n· 4 kategoria : Maiz token ring sareetarako erabilia da (16 Mbit/s). 20 MHz-rainoko maiztasuneko transmizioetarako diseinatua.\n· 5 eta 5e kategoria : Ethernet sareetan erabilia; bai fast ethernet (100 Mbit/s), bai gigabit ethernet (1000 Mbit/s) sareetarako. 100 MHz-rainoko maiztasuneko transmisioetarako diseinatua.\n· 6 hp kategoria : Gigabit ethernet (1000 Mbit/s)sareetan erabilia. 250 MHz-ko maiztasunerainoko transmisioetarako diseinatua.\n· 6a kategoria : 10 gigabit ethernet (10000 Mbit/s) sareetan erabilia. 500 MHz-ko maiztasunerainoko transmisioetarako diseinatua.\n3- Inplementazio motak Ethernet sareetan:\nKomunikazio kanal bakarra dauka, tronkal edo backbone deritzona, eta hona ordenagailu\nguztiak konektatzen dira. Honela komunikazio kanal berdina partekatzen dute elkarren artean ordenagailuek. Orokorrean kable koaxial erabiltzen da. Kable koaxialaren muturretan erresiztentziak jartzen dira galerak egon ez daitezen.\nIzar topologian, ordenagailuak puntu zentral batera konektatzen dira ordenagailu guztiak eta honen bitartez komunikatzen dira. LAN sareetarako erabiltzen da gehien bat. Mota honetako sareetan gehienetan hub, switch edo router bat izaten da puntu zentrala. Topologia honen abantaila bat ordenagailu bat deskonektatu daikeela da, beste ordenagailuen arteko komunikazioari kalterik eragin gabe, puntu zentralak konektatzen baititu ordenagailuak.\nTopologia honetan ordenagailu edo dispositiboak sarrera eta irteera konexio bakarra dauka. Ordenagailu bakoitzak errezeptore eta transmisore bat dauka, eta traduktore funtzioa dauka. Ordenagailu batetik datuak pasatu eta hurrengo ordenagailura pasatzen dira, honela datuak txandaka partekatuz. Eraztun topologiaren abantailarik nagusiena sarea ez dela kolapsatzen da.\nZuhaitz topologia izar topologiaren konbinazioa da, izan ere puntu zentral bat dago ere, sareko trafikoa kontrolatzen duena. Baina hala ere ordenagailu guztiak ez daude puntu zentralera konektatuta egon beharrik, zenbait ordenagailu beste ordenagailu batzuetara konektatuta egon al direlako edo bestela beste switch batzuetara, zeintzuk puntu zentralera konektatzen diren.\n4- Eginiko muntai ezberdinak\nSare bat egiterako orduan hiru dira egin ditugun sare ezberdinak. Sare horretan hiru ordenagailu lerro zeuden eta lerro bakoitzean 4 ordenagailu. Ordenagailuak konektatzeko hub eta switch-ak erabili dira.\nHub batek egiten duena iristen zaizkion datu paketeak ordenagailu guztietara eramatea da, hau da, ordenagailu guztiek datu berdinak elkarbanatzen dute. Izar edo bus topologietara erabiltzen da. Hala ere ordenagailu guztiek datu guztiak partekatzea arriskutsua da, izan ere, helburu desegokiak dituen pertsona batek nahikoa dauka sareko ordenagailu baten sartzea ordenagailu guztietako datuak ikusteko. Bestalde, datu guztiak ordenagailua guztietara joatea dakarren beste desabantaila bat sareko trafikoan talka gehiago gertatzen direla da.\nSwitch-ak bestalde beste portaera bat daukate. Ordenagailuak switch batera konektatzen direnean, switch-ak ordenagailu guztien MAC helbidea analisatu egiten du. MAC helbidea sare txartel baten agiri zenbakia da, honelako itxura duena “00:CF:A1:5F:75:B2”. Lehenengo hiru zenbakiek fabrikantearen zenbakia da eta beste hirurak serie zenbakia. Honela datuak bidaltzean, switch-ak datuak bidali eta datuak jaso behar dituen MAC helbideak ikasi dituenez bi ordenagailu horien artean bakarrik partekatzen dira datuak. Honela hub-en segurtasun akatsa konpondu egiten da eta trafikoan talka askoz gutxiago gertatzen dira. Hala ere, badaude metodoak switch-ak ordenagailu guztietara datuak bidaltzeko moduak eta honela segurtasun arazoak sortzeko hub-aren moduan.\nOrdenagailuen artean ondo konektatuta daudela ikusteko ping komandoa erabili dugu. Ping komandoak ICMP protokoloa erabiltzen du eta bere helburua ordenagailuetara datu paketeak (pakete hori alfabetoa da) bidaltzea da. Bidali nahi den ordenagailura iristen badira datu erantzun bat jaso egiten da eta honela ordenagailuak ondo konektatuta daudela dakigu. Horrezgain ping komandoarekin datuen transmizio abiadura jakin dezakegu ere.\nSarearen segurtasuna konprobatzeko wireshark programa izan da. Programa honek egiten duena sare baten konektatzean sarean dagoen datu trafikoa analisatzea da.\nHurrengoak dira egin ditugun sareak:\n· Lehenengo muntaia hiru lerroetako ordenagailu guztiak hub-en bidez konektatzea da. Ondoren, ping komandoa egin eta ondo funtzionatzen badu wireshark programa abiarazi eta datuak ikusi. Wireshark programak trafiko guztia ikusiko du, ondorioz, sare mota hau ez da batere segurua.\n· Bigarren muntaian erdiko lerroan switch bat jarriko da eta beste lerroetan hub-ak. Ondoren, berriz, ping egin eta dena ondo badago wireshark abiarazi. Muntai honetan bakarrik ikusiko da lehenengo lerroko trafikoa, izan ere, bigarren eta hirugarren lerroko trafikoa switch-etik pasatu egiten da, ondorioz datuak dagozkion ordenagailuetara iristen dira beste ordenagailuetatik pasatu gabe eta hortaz wireshark programak ezin du trafiko hori ikusi.\n· Hirugarren muntaian lerro guztietan switch-ak jarriko dira. Ondoren ping egin ordenagailuak ondo konektatuta daudela ikusteko eta wireshark abiaraziko dugu. Muntai honetan wireshark ezin izango du ordenagailuen trafiko ikusi, ordenagailu batena ere ez. Ondorioz hau da hiru muntaien artean seguruena.\nPublicado por jonander1969 el noviembre 14, 2012\nGaur egun, informatikari esker, ia edozer simulatu dezakegu ordenagailu baten. Horri esker, hardwarearen mugen menpe egoteari usten diogu. Hardware bat ordenagailu baten simulatzea software baten bitartez birtualizazioa deritzo. Birtualizazioaren abantailak batik bat, segurtasun handia ematen digula da, izan ere, makina birtualak matxura bat izan eskero makina ezabatu eta berriz sortzea besterik ez dago.\nBirtualizaziorako erabili ohi den software bat VirtualBox da, Oracle-k sorturikoa.\nPrograma honek ordenagailu baten simulazioa egiten du. Horri esker, sistema operatibo ezberdinak frogatu ditzake eta horrela, adibidez, ubuntu-ren barruan windows XP erabili dezakegu. Bi sistema operatibo erabili ahal izateazgain daukan beste abantaila bat da, sistema operatibo hori erabiltzen ez den bitartean artxibo baten moduan gordetzen dela da.\nMakina birtual bat sortzea oso erraza da. Lehenik eta behin, zein sistema operatiborekin instalatu nahi dugun makina adierazi behar dugu.\nHurrengo pausuak RAM memoria zehaztea eta disko gogorra sortu beharko ditugu. Disko gogorraren kasuan, disko gogor berri bat sortu dezakegu edo ezistitzen den bat erabili dezakegu.\nAzkenik, gure makinari emandako ezaugarrien zerrenda bat agertuko zaigu. Dena zuzen badago baieztatu eta gure makina sortuta izango dugu.\nMakina instalatuta izan ostean sistema operatiboa instalatzea besterik ez zaigu geratzen.Hiru dira VirtualBox-en sistema operatibo bat instalatzeko moduak:\nISO irudiaren bitartez: ISO artxibo bat fitxero sistema baten kopia bat da, adibidez, CD baten ordezkoa egin dezakeena. Hori da, izan ere, gure helburua, CD-rik ez erabiltzea sistema operatibo bat instalatzeko. Horrerako, VirtualBox-en gure makina birtuala sortu eta gero makina lehen aldiz abiarazterakoan, zein artxiborekin egin nahi dugun instalazioa galdetuko digu.\nLehio honetan gure ISO artxiboa bilatu behar dugu. ISO irudiak internet-etik jeitsi ditzakegu. Honen ostean sistema operatibo baten instalazio normala jarraitu behar dugu. Sistema operatibo guk sortutako disko gogorrean instalatuko da eta ez gure ordenagailuarenean, beraz, ez daukagu zertan kezkatu beharrik zerbait txarto funtzionatzen badu, makina birtuala ezabatuta arazoa dezagertuko baita.\n2. Aurretiaz instalatutako makina baten bitartez: Modu honen bitartez ez dugu sistema operatiboa instalatu beharrik. Erabiliko dugun erreminta VDI artxibo bat da. ISO bat fitxero sistema baten kopia bazen, VDI-a disko gogor baten kopia da, non aurretiz norbaitek sistema operatibo bat instalatu badu ez daukagu zertan berriz instalatu beharrik. VDI-a internet-etik deskargatu daitezke baita ere. Gure VDI-a daukagunean, makina birtuala sortzerakoan disko gogorra sortzeko pausuan ordenagailuan daukagun VDI-a erabiliko dugula adieraziko dugu.\nVDI-a aukeratutakoan, makina sortzen amaituko dugu. Kasu honetan, lehen aldiz abiarazterakoan makina ez digu zein modutan instalatu nahi dugu sistema operatibo, instalatuta baitago jada.\n3. CD baten bitartez: Kasu honetan disko fisiko baten bitartez instalatuko dugu sistema operatiboa. Horretarako makina birtuala betikolez sortuta izandakoan, “configuracion” botoiari sakatuko diogu, eta bertan almacenamiento atalera joko dugu.\nBertan “unidad CD/DVD”-ra joango gara eta gure CD-a non dagoen adierazioko dugu makina birtualak instalazio CD abiarazi dezan. Honen ostean, makina birtuala abiarazi eta sistema operatiboa beste edozein bezala instalatu behar da.\nPublicado por jonander1969 el octubre 15, 2012\nSoftware hainbat eta hainbat mota daude. Hauek sailkatu egiten dira software horren erabiltzaileak daukan askatasunaren mailaren arabera sofware hori erabiltzeko eta eraldatzeko. Horren arabera hauek dira software mota ezberdin batzuk:\nSOFTWARE ASKEA: software mota hau erabiltzaileak kopiatu, eraldatu, zein banatu dezake. Iturri kodigo eskuragarri daukate software hauek. Noizean behin nahasi egiten dira aske eta dohain kontzeptuak software mota hauetan, ingelesetik baitator eta bata zein bestea modu berdinean itzultzen dira ,”free” esaten da. Software hau ez dauka zertan dohainikoa izan behar.\nDOMINIO PUBLIKOKOA: Software hau ez dago copyright-arengatik babestua. Honek esan nahi du sortu egin duen pertsonak ez daukala inolako eskubiderik software honen gainean, hau da, ez dauka inolako kontrolik software honekin egiten denarekin.\nCOPYLEFT: copyright-ak dituen mugapen guztiak kentzea da, bai banaketan eta baita aldaketetan ere, horrela jende guztiak jatorrizko lana izango du.\nSEMI-FREE SOFTWARE: sofware mota bat da zein guztiz askea ez den, hala ere erabiltzeko, kopiatzeko, aldatzeko eta banatzeko baimenak ditu, helburu ez-lukratiboentzako bada.\nFREEWARE: software mota hau beti dohainikoa da, baina ez dauka zertan librea izan behar. Batzuetan iturriko kodigoa ematen da software hauetan.\nSHAREWARE: mota honetako software-ak, erabiltzaileak denbora-tarte baterako bakarrik erabili ditzakeen softwareei deritzaie, produktua ebaluatzeko asmoz.\nSoftware bat askea noiz den jakiteko, lau askatasun daude ezarrita. Askatasun horiek Richard Stallman-ek ezarri zituen, software askearen kontzeptuaren asmatzailea eta free software foundation-aren fundatzailea. Lau askatasun horiek hurrengoak dira:\n0 – ASKATASUNA: programa bat erabiltzeko askatasuna, edozein helbururako.\n1 – ASKATASUNA: programa bat nola funtzionatzen duen jakiteko askatasuna eta erabiltzailearen beharretara aldatzeko askatasuna.\n2 – ASKATASUNA: programa baten kopiak banatzeko askatasuna, edozeini laguntzeko asmoz.\n3 – ASKATASUNA: programa hobetzeko eta hobekuntza horiek publiko egiteko askatasuna.\nSoftware-etan sistema operatibo askeetatik ezagunena Linux izan daiteke. Linux Linus Torvalds-ek sortu zuen 1991-ean. Aske izan arren, Linux-en oinarritutako sistema operatibo guztiak ez dira zertan dohainikoak izan behar, adibidez Ubuntu dohainikoa da baina Redhat-eko distribuzioak, bestalde, ordaindu behar dira.\nBaina hala ere sofware munduan, software askea ez da software pribatua bezain ezaguna.\nHala ere, software askeak ez dira software pribatiboak bezain ezagunak, izan ere software pribatiboak saltzen jakin behar dira eta ezaugarri hori dela eta gehiago erabiltzen dira. Horren adibide bat Windows eta Mac dira.\nSistema informatikoak eta sare lokalak


DBH Floreaga, Author at Floreaga Salestar Ikastetxea - Azkoitia - Page 2 of 52\n2020 22 urtarrila Idazlea: DBH Floreaga Iruzkina idatzi\nHezkuntza eta ikasketa mailan ematen dituen aukerak ezagutarazteko, Floreaga Ikastetxeak Ate Irekien Eguna antolatu du. Jardunaldia urtarrilaren 29an izango da, 18:30ean. Harrera ikastetxeko idazkaritzan egingo da. Egun hau, bereziki, 2018. urtean jaiotako haurren gurasoentzat antolatzen da. Lehendabizi, ikastetxearen antolaketa eta zerbitzuen berri emango da eta, … [Gehiago irakurri...]\n2020 20 urtarrila Idazlea: DBH Floreaga Iruzkina idatzi\n2020 7 urtarrila Idazlea: DBH Floreaga Iruzkina idatzi\n2019 24 abendua Idazlea: DBH Floreaga Iruzkina idatzi\nFLOREAGA osatzen dugunok opa dizuegu GABON ZORIONTSUAK ETA URTE BERRI ON!!! … [Gehiago irakurri...]


Irekia Eusko Jaurlaritza - Gobierno Vasco :: Euskadi hazten eta aurrera egiten doala nabarmendu du Lehendakariak, oraindik nabariak badira ere euskal industriaren krisiak ekarritako ondorioak\nEuskadi hazten eta aurrera egiten doala…\n\nEuskadi hazten eta aurrera egiten doala nabarmendu du Lehendakariak, oraindik nabariak badira ere euskal industriaren krisiak ekarritako ondorioak Iturria: Irekia\n\n\n\n\n\n\n\n\n\n\nBizkaiko Enpresarien Konfederazioaren (CEBEK) Batzar Nagusian parte hartu du gaur Iñigo Urkullu Lehendakariak Bilboko Euskalduna jauregian. Bere jardunean, Lehendakariak nabarmendu du Euskadik hazten eta aurrera egiten jarraitzen duela baina, une honetan, oraindik ere nabariak direla krisiaren ondorioak. Horregatik, azpimarratu duenez, batez ere hiru erronkatan jarraitu behar dugu lanean: enplegua, enpresa-ehuna eta berrikuntza.\nLehendakariak azaldu bezala, enpresaren ikuspegitik, gainditu egin da azken krisialdi ekonomikoa. Izan ere, 2014az geroztik, Barne Produktu Gordina etengabe ari da hazten 17 hiruhilekotan. Hala, jakinarazi duenez, urte honetarako eta hurrengorako aurreikuspenen arabera, % 2,6koa eta % 2,2koa izango da hazkundea, hurrenez hurren.\n“Ekonomiaren ikuspegitik, 2015ean balio absolutuetan berreskuratu genuen krisiaren aurreko Barne Produktu Gordina: 68.500 milioi euro; joan den 2017an gure historian izan den BPG handiena lortu genuen, 73.000 milioi eurokoa”, adierazi du.\nHorren haritik, Lehendakariak esan du industria berriro ari dela berreskuratzen eragile gisa betetzen duen zeregina. Produkzio industrialaren indizeak eboluzio positiboa izan du 2014az geroztik. Lehenengo hiruhilekoan, ekonomia osoaren gainetik hazi da, eta % 3,6koa izan da. “Euskal esportazioak ere errekor historikoetan kokatzen dira; 23.800 milioi euro, joan den urtean”, jakinarazi du.\nLangabezia eta enpleguaren sorkuntza direla-eta, Lehendakariak adierazi duenez, joan den apirilean 124.900 langabe erregistratu ziren, 12.000 gutxiago 2017ko apirilaren aldean. “Langabezia-tasa, Eustaten arabera, % 11,3koa da aurtengo lehenengo hiruhilekoan, 2009ko maila beretan”, jakinarazi du. Hala, 945.500 pertsona zeuden inskribatuta Gizarte Segurantzan apirilean, joan den urtean baino 19.000 gehiago, alegia. “Gobernuaren aurreikuspenaren arabera, aurten % 1,9 haziko da enplegua, eta % 1,4 datorren urtean”, adierazi du.\n“Egoeraren erradiografia horrek ez ditu ezkutatzen oraindik hor dirauten krisiaren ondorio kolateralak. Batez ere, topatzen ditugun zailtasunak nabarmentzen ditut, enpleguari, produkzio-ehuna berreskuratzeari eta berrikuntzari dagokienez”, azpimarratu du.\nHorren haritik, Lehendakariak esan duenez, euskal Exekutiboaren konpromisoa da legegintzaldi honetan langabezia-tasa % 10en azpitik kokatzea, hau da, enplegu gehiago eta hobea sortzea. “Krisia ez dugu gainditutzat emango galdutako enplegu guztiak berreskuratu artean. Helburua hauxe da, Gizarte Segurantzan 37.000 afiliatu gehiago izatea, eta horrela 2008ko uztaileko 980.000 afiliatu izatea lortzea”, zehaztu du.\nLehendakariak gogora ekarri duenez, helburu nagusi horri erantzuteko, Eusko Jaurlaritzak Ekonomiaren Susperraldiaren eta Enpleguaren aldeko 2020 Programa jarri zuen abian, guztira 8.800 milioi euroko aurrekontuarekin. Azaldu duenez, 2017an, programaren aurreneko exekuzio-aldian, aurreikusitako inbertsioen % 96 burutu dira: “15.800 enpleguren sorkuntza sustatu da, eta horietatik 6.800 lehenbiziko lan-esperientzia bati heldu dioten gazteak izan dira”, jakinarazi du. Gainera, adierazi duenez, 1.700 enpresa txiki eta ertaini lagundu zaie berrikuntza, nazioartekotze eta lehiakortasunaren hobekuntzarako programen bitartez.\nEnpresa-ehunari dagokionez, Lehendakariak esan du oraindik ez direla berreskuratu galdutako enpresak: krisiaren aurretik, 64.000 enpresa inskribatu izatea lortu zuen Euskadik, eta orain 59.000 enpresa inskribatu ditu. “Ahaleginak egiten jarraitu behar dugu elkarrekin batera 5.000 enpresa berri sortzea sustatzeko eta krisiaren aurreko enpresa-ehuna berreskuratzeko. Herrialde aurreratu bateko aberastasunaren eta enplegu-sorkuntzaren oinarrian da enpresa, proiektu partekatutzat hartuta”, azpimarratu du.\nBerrikuntzari dagokionez, Lehendakariak esan du Euskadi berrikuntza-maila handiko eskualdeen artean dagoela Europan. “Zientziaren eta teknologiaren ekosistema kontsolidatu bat dugu. Euskal enpresa eragileak nazioartean ari dira lehian teknologia maila ertain eta altuko kalitate, produktu eta zerbitzuei dagokienez", azpimarratu du. “Dena den, ahalegin hori ez da behar adina iritsi enpresa ertainen eta, bereziki, enpresa txikien ehunera. Berrikuntza-defizit bat dugu, bereziki marketinari eta enpresaren antolamenduari berari dagokienez”, gaineratu du. Horregatik, Lehendakariak azpimarratu du garrantzizkoa denari berriro heltzeak eta bere agenda enpresarial eta instituzionalean lehentasuntzat hartzeak izan behar duela Eusko Jaurlaritzaren helburua.\nAzkenik, Lehendakariak esan du Euskadiren hiru erronka nagusiak, bere estrategia ekonomikoan, hauek direla: giza baliabideak, teknologia eta erakundeen eraldaketa. Lehenik, adierazi du ekonomia berrian giza baliabideak direla hazkundearen gakoa: pertsona prestatuak eta kualifikatuak, iraultza industrial eta teknologiko berriaren premiei erantzuteko. “Esparru Akordio bat sinatu dugu enpresa-erakundeekin Euskadiko giza baliabideen prestakuntza eta kualifikazioa hobetzea helburu hartuta, enplegu gehiago eta hobea erronkari erantzuteko”, esan du.\nBigarren, nabarmendu du, Euskadik abian jarri duela RIS 3 Euskadi espezializazio adimendunaren Estrategia, hiru lehentasunetan oinarritua: Fabrikazio aurreratua, Energia eta Bio-osasuna. “Gainera, ehun zientifiko/teknologikoaren eta enpresarialaren jarraipena behar dugu gure etorkizunerako ezinbestekoa den erronka horri aurre egiteko”, nabarmendu du.\nEta, hirugarrena eta azkena, adierazi du, konfrontazioaren eredua atzean utzi eta lankidetzaren ereduari heldu behar zaiola. “Eskulana, patronala, kapital/lana konfrontazioa bezalako kontzeptuak eskema zaharkituak dira orain. Eredu berri batean kokatu beharrean gaude, lankidetzan oinarrituan, ez ordea inposizioan. Enpresa-eredu inklusiboago eta parte-hartzaileago bat", azpimarratu du.\nGaurko ekitaldian, Lehendakariarekin batera izan dira Ekonomiaren Garapeneko eta Azpiegituretako Arantxa Tapia sailburua, Ogasun eta Ekonomiako sailburu Pedro María Azpiazu, Lan eta Justiziako sailburu María Jesús Carmen San José, Industriako sailburuorde Javier Zarraonandia, Teknologia, Berrikuntza eta Lehiakortasuneko sailburuorde Estíbaliz Hernáez, Euskadiko Parke Teknologikoen Sareko zuzendari nagusi Itziar Epalza, Enplegua eta Gazteriako sailburuorde Marcos Muro, eta Laneko eta Gizarte Segurantzako sailburuorde Jon Azkue.\nintervencion_lhk_asamblea_c... behera kargatu (40 MB)\nlhk_ekonomia_enplegua_suspe... behera kargatu (2 MB)\nlhk_etorkizuneko_erronkak_e... behera kargatu (1 MB)\nlhk_ekonomia_enplegua_suspe... 30 MB\nlhk_etorkizuneko_erronkak_e... 10 MB\nrecursos_lhk_asamblea_cebek... 100 MB\n20180516_lhk_cebec_008.jpg 2 MB (jpg)\n20180516_lhk_cebec_013.jpg 4 MB (jpg)\n20180516_lhk_cebec_040.jpg 4 MB (jpg)\n20180516_lhk_cebec_033.jpg 4 MB (jpg)\n20180516_lhk_cebec_050.jpg 3 MB (jpg)\n20180516_lhk_cebec_074.jpg 4 MB (jpg)\n20180516_lhk_cebec_077.jpg 1 MB (jpg)\n20180516_lhk_cebec_091.jpg 3 MB (jpg)\nlhk_cebek.jpg 100 KB (jpg)\n20180516_lhk_cebec_005.jpg 4 MB (jpg)\nDiscurso_LHDK_Asamblea_Cebe... 100 KB (application/pdf)\nBere mendeurrenean Cementos Lemona fabrikaren berrikuntza nabarmendu du adibide gisa Lehendakariak\nDesazelerazioa Eusko Jaurlaritzak eginiko aurreikuspenen esparruan\nEnpresa-munduarekin “hurbiletik eta planteatzen diren premiei erantzunez” lankidetzan jarraitzeko konpromisoa erakutsi du Lehendakariak


Free chat Cajazeiras. Ausazko arrotz doan txateatu berehala Cajazeiras tik.\nFree chat Cajazeiras\nOngi etorri Chatroulette CajazeirasEdozein lekutan, munduko pertsona aleatory bat konektatzeko. Chatroulette Cajazeiras dezakezu honako aukeren artean aukeratu:- Guztiak pertsona mota Cajazeiras doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nCajazeiras hirien zerrenda:


Belaunaldi berriko labe industrialentzat kontrol plataforma eta HMI garapena\nTouch TFT eta 7 edo 10 hazbeteko pantaila\nOstalaritzako, sukaldaritzako eta garbitegietako ekipamendu konektatuak\nMakina erremintarako IoT soluzio osoa\nBezeroak, garbitegietako produktu linea eguneratzea behar du, gaur egun zaharkitua geratu den plataforma ordezkatuz. Horretaz gain, bere produktuen funtzionalitateak gehitu eta UX zein multimedia ahalmenak hobetzea interesatzen zaio.\nKontrolaren diseinua eta garapena egin da. IBMren teknologiaren bidez interfaze grafikoak eta kontrolaren estatu makina guztiak garatu dira eta Qt erabiliz, GUI aberatsak eta animazioak sortu dira, erabiltzailearen esperientzia (UX) hobetuz.\nSoluzioak, sarrera-irteera txartel independente bat du CAN bidez konektatuta eta denbora errealean aplikazio bat exekutatzen dut. Honen bidez, denboran determinista izan behar duen kontrola eta erabiltzailearen alde grafikoa banatzen dira, bakoitzak bere zatia kudeatu dezan. Gama altuko produktuaren multimedia betekizunak zirela eta, gama altuko SOM bat aukeratu zen plataforma honetarako.\nIBM Engineering Systems Design Rhapsody (Rational Rhapsody)\nDigi iMX.6 ULL SOM\nInfineon XMC 4700\nInfineon XMC 1400